2. Νυχτερινή συζήτηση περί ανθρωπίνων σχέσεων ~ Λευκός θόρυβος\nΤετάρτη, Απριλίου 08, 2009 The Motorcycle boy 18 γκολ αυτοί, σέντρα εμείς\n-Ο Άρης είναι καθηλωμένος σε παραθαλάσσιο ξενοδοχείο αντιμετωπίζοντας σημαντικά κενά μνήμης. Μαζί με μια ακόμα ένοικο, την Κατερίνα, βρίσκουν έναν κρεμασμένο άντρα κοντά στο ξενοδοχείο.\nΕίχε πάρει να νυχτώνει -καθόμασταν στην τραπεζαρία και τρώγαμε σκεφτικοί –ήμασταν οι περισσότεροι εκεί πέρα, 10 άτομα στο σύνολο. Έλειπαν οι τρεις περίεργοι του 205, δυο άντρες και μια γυναίκα, οι «περίεργοι του 205» έτσι τους λέγαμε. Επειδή δεν ξέραμε ούτε τα ονόματά τους, σπάνια έβγαιναν από το δωμάτιο –συνήθως ο ένας από τους άντρες, ο νεώτερος, κατέβαινε να πάρει φαγητό για όλους. Μετά κλειδώνονταν στο δωμάτιο 205, έλειπαν λοιπόν αυτοί οι τρεις. Και οι κυνηγοί που δεν είχαν γυρίσει ακόμα.\nΦυσικά η Κατερίνα δεν είχε αφήσει άνθρωπο να μην του περιγράψει την εμπειρία μας με τον κρεμασμένο. Κι ακόμα πιο φυσικά, μετά από αυτό, επικράτησε πανικός στην τραπεζαρία. Ψιθύριζαν μεταξύ τους κοιτάζοντας έξω από τα σκοτεινά παράθυρα, έπειτα κοίταζαν τριγύρω λες και περίμεναν την αποδοχή των υπολοίπων και ήταν περίεργο, επειδή κανένα τραπέζι δεν άκουγε το διπλανό του αλλά όλοι ένευαν καταφατικά όταν μπερδεύονταν τα βλέμματά τους. Καθόμουν μόνος τρώγοντας κάτι που έμοιαζε με κοτόπουλο, ο Στέφανος τριγύριζε μεταξύ των τραπεζιών. Αδιαφορούσα για τον πανικό τους, καθόμουν και περίμενα να νυστάξω πριν πάω στο δωμάτιό μου. Η Κατερίνα έδειχνε συνέχεια προς το μέρος μου, προφανώς με χρησιμοποιούσε σαν επιβεβαίωση των όσων έλεγε.\nΤότε, απροειδοποίητα, η Ελβίρα έκανε κάτι παράξενο, δηλαδή πήγε στην εξώπορτα και την κλείδωσε. Η Ελβίρα ήταν πάνω-κάτω στα χρόνια μου, έμενε στο ξενοδοχείο μαζί με τη φίλη της, μια χοντρούλα σαραντάρα, τη Θάλεια. Η Κατερίνα μου είχε μεταφέρει τη φήμη που κυκλοφορούσε και τις ήθελε να έχουν σχέση στενότερη από φιλική.\n«Για μαζευτείτε πιο κοντά να σας πω δυο πραγματάκια», είπε η Ελβίρα και ενδιάμεσα στους ψιθύρους η φωνή της ακούστηκε σαν πιάτο που σκάει στο πάτωμα.\nΟι υπόλοιποι βιάστηκαν να έρθουν πιο κοντά της, έμοιαζαν αρκετά φοβισμένοι και έτοιμοι για καθοδήγηση. Εγώ δεν χρειάστηκε να κουνηθώ από τη θέση μου επειδή το μεγάλο τραπέζι ήταν ακριβώς δίπλα μου. Ο Στέφανος τράβηξε μια καρέκλα και κάθισε πίσω μου, χτυπώντας με στην πλάτη, η Κατερίνα πήγε πλάι στην Ελβίρα με το κεφάλι κατεβασμένο.\n«Έχετε όλοι ακούσει οτι υπάρχει ένας κρεμασμένος έξω από το ξενοδοχείο...» ξεκίνησε η Ελβίρα. Περίμενε λίγο, σίγουρη οτι ο κόσμος θα έφτιαχνε μια μικρή χάβρα επιβεβαιώνοντας τα λεγόμενά της κι ο κόσμος δεν την απογοήτευσε.\n«Μπορεί αυτός ο άνθρωπος να αποφάσισε να αυτοκτονήσει, μπορεί όμως και κάποιος να τον κρέμασε –ησυχία μισό λεπτό!» φώναξε η Ελβίρα προλαβαίνοντας τις αντιδράσεις. «Το σίγουρο είναι οτι ο πεθαμένος δεν πρόκειται να πει την άποψή του για το τι έγινε κι αυτό ίσως δημιουργήσει προβλήματα», είπε η Ελβίρα.\n«Εξήγησε», της σφύριξε, αρκετά δυνατά για να ακουστεί, απ΄όλους η Θάλεια.\n«Εξηγώ. Αν ο πεθαμένος έχει συγγενείς ή γνωστούς και τον ψάξουν θα έρθουν να μας ζητήσουν το λόγο. Εντάξει, υποθέτω οτι κανένας από τους παρόντες δεν έχει σχέση με το ζήτημα, αλλά –άντε να σε πιστέψουν!»\n«Οι κυνηγοί τον κρέμασαν», μούγκρισε η Κατερίνα.\nΚεφάλια άρχισαν να στριφογυρίζουν στο μεγάλο τραπέζι, ο καθένας είχε άποψη σχετικά με το θέμα. Άρχισαν τα πηγαδάκια.\n«Ησυχάστε λίγο! Να τελειώσω αυτά που θέλω να πω διάολε!» χτύπησε το χέρι στο τραπέζι η Ελβίρα. «Αν τον κρέμασαν οι κυνηγοί δεν κάνει διαφορά, όποιος έρθει να ζητήσει το λόγο θα τον ζητήσει απ΄όλους μας. Κι αν είναι αγριεμένοι δεν θα προλάβουμε να τους εξηγήσουμε πολλά πράγματα».\n«Να προσθέσω οτι όποιος κι αν τον κρέμασε θα μπορούσε αύριο να κάνει το ίδιο με έναν από μας», είπε η Θάλεια απαλά.\n«Γι΄αυτό κλείδωσα την πόρτα, να δούμε τι θα κάνουμε!» φώναξε η Ελβίρα.\nΕκείνη τη στιγμή βρήκε ο Στέφανος να με σκουντήξει.\n«Άρη πες κάτι!» σφύριξε στο αυτί μου. Αλλά είχε ησυχία και όλοι τον άκουσαν.\nΤα κεφάλια στράφηκαν προς το μέρος μου η Ελβίρα χαμογέλασε προσπαθώντας να κρύψει την ενόχλησή της.\n«Η Κατερίνα είπε οτι οι κυνηγοί είναι οπλισμένοι. Δε νομίζω λοιπόν οτι θα τους κρατήσει έξω μια κλειδωμένη πόρτα», είπα όσο πιο ήρεμα μπορούσα.\n«Τι προτείνεις λοιπόν;» κάγχασε η Θάλεια, έτοιμη να με ξεφτιλίσει.\nΆναψα τσιγάρο αφού στριφογύρισα τον αναπτήρα στην παλάμη μου. Δεν είχα καμιά διάθεση να τις κοντράρω, ούτε να τους αμφισβητήσω την αρχηγία –ήθελα απλά να περάσω απαρατήρητος κάνοντας τις περισσότερες δυνατές συμμαχίες.\n«Δεν προτείνω κάτι, απλά μια επισήμανση κάνω», μουρμούρισα.\n«Αν δεν έχεις τίποτα να προτείνεις, δεν έχεις και τίποτα να πεις. Μην γαμάς την κουβέντα!» είπε άγρια η Ελβίρα.\nΧαμογέλασα αμήχανα –δεν έβγαινε άκρη μαζί τους.\n«Για αρχή λοιπόν, μέχρι να ξεκαθαρίσει η κατάσταση, δεν πρόκειται να επιτρέψουμε στους κυνηγούς να μπουν στο ξενοδοχείο», δήλωσε η Ελβίρα. «Ίσως θα έπρεπε κάποιοι να μείνουν κοντά στην πόρτα, να ειδοποιήσουν τους υπόλοιπους αν τους δουν να έρχονται».\nΚοίταξα τους ανθρώπους στο μεγάλο τραπέζι αν και δεν χρειαζόταν. Η Ελβίρα είχε πέσει από μόνη της στην παγίδα της συμμετοχής. Επειδή όλα είναι καλά όσο αναλαμβάνεις εσύ να καθαρίσεις, όταν όμως αρχίσεις να ζητάς τη συμμετοχή του κόσμου τότε ο κόσμος κοιτάζει αλλού. Ή φτιάχνει δικαιολογίες.\n«Αν τελείωσες, θα ήθελα να ακούσουμε και τον Άρη», πετάχτηκε από την άκρη του τραπεζιού ο Μάρκος, ο ένας από τους δυο τριαντάρηδες που επέστρεφαν από τις διακοπές στους στο απέναντι νησί όταν αποκλείστηκαν στο ξενοδοχείο.\nΗ Ελβίρα μόρφασε περιφρονητικά.\n«Δεν έχω πρόβλημα», είπε. «Ας μιλήσει ο Άρης ή όποιος άλλος θέλει τέλος πάντων».\nΤα κεφάλια γύρισαν πάλι σε μένα. Δεν έκανα τίποτα, αλλά εκείνοι εξακολουθούσαν να με κοιτάζουν περιμένοντας. Έσπρωξα την καρέκλα πίσω, άπλωσα τα πόδια μου και υποσχέθηκα στον εαυτό μου να ξεμπερδέψω όσο πιο γρήγορα γινόταν από όλο αυτό.\n«Αν θέλετε τη γνώμη μου...» ξεκίνησα διστακτικά. «Ίσως θα ήταν καλύτερο να περιμένουμε τους κυνηγούς. Δεν ξέρω αν υπάρχουν όπλα μέσα στο ξενοδοχείο, αλλά ακόμα κι έτσι δεν βλέπω το λόγο να σκοτωθούμε μεταξύ μας. Ας τους αφήσουμε να μπουν μέσα, να μας εξηγήσουν. Αν κρέμασαν τον άνθρωπο εκεί έξω θα πρέπει να μας πουν τον λόγο. Πρέπει να αποφασίσουμε τι θα γίνει στην περίπτωση που έρθουν κάποιοι για τον κρεμασμένο».\n«Σαν τι να γίνει δηλαδή; Θα τους δώσουμε τους κυνηγούς να τους κρεμάσουν, να ησυχάσουμε», είπε ο Αργυρόπουλος.\nΧαμογέλασα. Μακάρι όλα να ήταν τόσο απλά.\nΔεν βγήκε τίποτα σπουδαίο από αυτή μας την συγκέντρωση, γρήγορα άρχισαν να κουβεντιάζουν όλοι μεταξύ τους, άνοιξαν και δυο μπουκάλια κρασί, φοβόντουσαν λιγότερο τώρα. Άρχισε να σφυροκοπάει το κεφάλι μου από τη φασαρία, πήγα λοιπόν στο σαλονάκι της ρεσεψιόν ψάχνοντας για λίγη ησυχία. Αλλά δεν υπήρχε περίπτωση. Είδα την Κατερίνα, που είχε πλέον γίνει ομάδα με την Ελβίρα και τη Θάλεια, να με δείχνει από μακριά. Ξεκίνησαν και οι τρεις τους προς το μέρος μου.\n«Κατάλαβες τι έκανες εκεί πέρα;» επιτέθηκε πριν καν καθίσει η Ελβίρα.\n«Είπα τη γνώμη μου, αυτό μόνο», μουρμούρισα.\n«Και που οδήγησε αυτό; Στο να μην κάνουμε τίποτα απολύτως», φώναξε η Ελβίρα.\n«Μαλακίες!» πετάχτηκε η Θάλεια.\n«Εντάξει, όπως νομίζεις», σηκώθηκα επιτόπου. «Τώρα λέω να πάω για ύπνο –συγνώμη».\nΑλλά υπήρχε κάτι που με ενοχλούσε στην υπόθεση. Πέρα από το γεγονός οτι ξεκίνησα να φτιάχνω συμμάχους και κατέληξα να δημιουργήσω τους πρώτους αντιπάλους μέσα στο ξενοδοχείο. Πλησίασα λοιπόν τον Στέφανο και τον τράβηξα παράμερα.\n«Πες μου κάτι», είπα σιγά. «Γιατί προηγουμένως μου ζήτησες να μιλήσω;»\n«Επειδή είσαι αυτός που είσαι!» είπε τελικά.\nΈξυσα το κεφάλι μου περιμένοντάς τον να συνεχίσει, αλλά δεν έδειχνε καμιά τέτοια διάθεση.\n«Δηλαδή, ποιος είμαι;» ρώτησα τελικά.\n«Δεν είναι ώρα για σαχλαμάρες», είπε ο Στέφανος αυστηρά. «Τα πράγματα πάνε άσχημα εδώ πέρα, ξεκίνα να κάνεις αυτό που ξέρεις γιατί δε μας βλέπω καλά».\n«Τι ξέρω; Ποιος είμαι;» τον ταρακούνησα.\n«Έρχονται!» ακούστηκε μια φωνή από το σαλόνι.\nΚοιτάξαμε ταυτόχρονα προς τα κει, όλοι έτρεχαν στην πόρτα.\n«Πάμε και συγκεντρώσου, για το καλό όλων μας», σφύριξε ο Στέφανος ξεκινώντας για το σαλόνι.\nΗ πόρτα όμως ήταν ακόμα κλειδωμένη. Είδαμε το χερούλι της να γυρίζει και μετά ακούσαμε τα χτυπήματα. Νευρικά χτυπήματα πάνω στο ξύλο.\n«Ανοίξτε κάποιος!» φώναξε ο Μάρκος πίσω μας.\nΠάνω στην πόρτα ήταν η Ελβίρα, ακουμπούσε την πλάτη της εκεί και μας κοίταζε.\n«Ανοίξτε μας!» ακούστηκε η φωνή απέξω.\nΜείναμε όλοι χωρίς αναπνοή, ακόμα και οι φλόγες των κεριών σταμάτησαν να παίζουν.\n«ΑΝΟΙΞΤΕ!» φώναξαν πάλι απέξω.\nΗ Ελβίρα μας κοίταξε ερωτηματικά. Όταν τα μάτια μας διασταυρώθηκαν είδα κίτρινο θυμό.\n«ΑΝΟΙΞΤΕ ΓΙΑΤΙ ΘΑ ΣΠΑΣΟΥΜΕ ΤΗΝ ΠΟΡΤΑ!» φώναξαν απέξω.\nΠήγα εκεί, έσπρωξα μαλακά την Ελβίρα στο πλάι και ξεκλείδωσα. Οι κυνηγοί χώθηκαν μέσα παρασύροντάς με.\n«Τι στο διάολο σας έπιασε όλους;» φώναξε ο Λευτέρης. «Τι μαλακίες είναι αυτές;»\nΠεριμέναμε σιωπηλοί για λίγο. Οι δυο κυνηγοί έλυσαν ταυτόχρονα τις ζώνες με τα φυσίγγια.\n«Υπάρχει ένας κρεμασμένος εκεί έξω», είπε η Ελβίρα.\nΟ Λευτέρης την κοίταξε κι άρχισε να γελάει.\n«Α, γι΄αυτό λοιπόν; Και τρόμαξες μην κρεμάσουμε εσένα μετά;»\n«Δεν κρεμάμε κυρίες –ακόμα κι αν είναι από αυτές που μας ανταγωνίζονται στο κυνήγι», γέλασε με τη σειρά του ο Παναγιώτης.\n«Εσείς δηλαδή...» ξεκίνησε διστακτικά η Κατερίνα.\n«Δυο μέρες του στήναμε συνέχεια καρτέρια του πούστη! Είχαμε καταλάβει οτι κάποιος έκλεβε πράγματα από τους καταψύκτες...» είπε ο Παναγιώτης.\n«Ποιος ξέρει πόσοι άλλοι σαν κι αυτόν κυκλοφορούν εκεί έξω! Τον αφήσαμε εκεί για να τους κόψουμε τη φόρα», συνέχισε ο Λευτέρης.\n«Κι αν ήταν από το χωριό;» πετάχτηκε ο Στέφανος.\n«Και τι μ΄αυτό; Όποιος τολμήσει να πλησιάσει θα τον ξεσκίσουμε», είπε ο Λευτέρης.\nΈπεσε σιωπή γύρω μας. Οι άνθρωποι κοίταζαν τους κυνηγούς και την Ελβίρα, ζύγιζαν προσπαθώντας να αποφασίσουν. Ήμουν σίγουρος οτι τελικά θα διάλεγαν τους κυνηγούς.\n«Πρέπει να βάλουμε κάποιον να προσέχει», είπε ο Αργυρόπουλος και μιλούσε τώρα αποκλειστικά στους κυνηγούς.\nΤα περισσότερα κεφάλια κουνήθηκαν συμφωνώντας –οι κυνηγοί χαμογέλασαν.\n«Θα μπουν σκοπιές, θα φυλάξουμε όλοι μας, με τη σειρά», είπε ο Λευτέρης. «Όποιος δει κάτι θα έρθει αμέσως να μας ξυπνήσει –είμαστε σύμφωνοι;»\nΑπό εκεί που βρισκόμουν μπορούσα εύκολα να τον πλησιάσω, ίσως κιόλας να τον αφόπλιζα πριν με πάρει χαμπάρι. Αλλά θα έμενε ο Παναγιώτης και τελικά για ποιο λόγο να τα κάνω όλα αυτά; Έκλεισα τα μάτια, με λένε Άρη, ήρθα για να βρω μια γυναίκα κι ένα παιδί. Το παιδί είναι κόρη μου, η γυναίκα ποια είναι; Και που είναι; Ίσως στο κοντινό χωριό, γι΄αυτό μάλλον διάλεξα να μείνω εδώ, στο ξενοδοχείο. Πρέπει να πάω σύντομα στο χωριό και δεν υπάρχει κανένας λόγος να μπλεχτώ σε φασαρίες εδώ πέρα. Ας κάνουν οτι θέλουν οι κυνηγοί, ας τους κρεμάσουν όλους –εγώ πρέπει να ψάξω για το παιδί. Και τη γυναίκα.\nΟ Στέφανος με κοιτάζει από μακρυά, χαμογελάει ειρωνικά, κάτι ξέρει. Κάτι που εγώ δεν θυμάμαι, αλλά ίσως να είναι καλύτερα έτσι. Σκέψου δυο φορές πριν μάθεις τι είσαι, επειδή μαζί θα μάθεις και τι πρέπει να κάνεις. Γυρίζω την πλάτη και πηγαίνω προς τις σκάλες.\n«Που πας; Τώρα κανονίζουν τις σκοπιές!» με πιάνει από το μπράτσο η Αργυροπούλου.\nΣταματάω, την κοιτάζω κάπως μπερδεμένος. Μετά την σπρώχνω λίγο, ελευθερώνω το χέρι μου και ανεβαίνω τις σκάλες, εξαντλημένος. Στον πρώτο όροφο ησυχία, συνεχίζω, φτάνω στον δεύτερο και τότε ανοίγει η πόρτα του 205.\n«Να σου πω...» μου κάνει νόημα ο άντρας μισοβγαίνοντας έξω από την πόρτα.\nΠλησιάζω. Είναι ο μεγαλύτερος από τους δυο άντρες.\n«Τι έγινε κάτω; Ακούσαμε φασαρία...»\n«Τίποτα, ήρθαν οι κυνηγοί», απαντάω.\n«Και λοιπόν;» απορεί.\n«Φαίνεται οτι κρεμάσανε κάποιον εδώ απέξω...»\nΤον κοιτάζω αμίλητος. Έχει μια ουλή, ξεκινάει από το φαλακρό του κρανίο και φτάνει μέχρι το δεξί φρύδι. Πρώτη φορά μιλάμε από τόσο κοντά.\n«Από το ξενοδοχείο ήταν αυτός που κρεμάσανε;» ρωτάει.\n«Όχι. Άγνωστος», λέω εγώ.\n«Εντάξει, καληνύχτα», μουγκρίζει καθώς κλείνει την πόρτα απότομα στα μούτρα μου.\nΓυρίζω να φύγω, φτάνω μέχρι τη σκάλα, όμως εκεί αλλάζω γνώμη. Πατάω προσεκτικά τη μοκέτα, επιστρέφω έξω από την πόρτα του 205 και στήνω αυτί. Ακούω σιγανές κουβέντες αλλά δεν ξεχωρίζω τι λένε, μετά ακούγονται γνωστοί ήχοι –γεμιστήρες που κουμπώνουν σε περίστροφα. Μετράω, ένας, δυο, τρεις. Και φεύγω όσο γίνεται πιο αθόρυβα.\nΣτο σκοτεινό δωμάτιο με περιμένουν πλοκάμια από αέρα, γλύφουν το πρόσωπό μου όσο περπατάω ψηλαφιστά, ένα γυναικείο γέλιο που αλλάζει απότομα σε ξαφνιασμένο ουρλιαχτό, φωνές που απομακρύνονται πνιγμένες από βογκητό μηχανής τρένου και μετά μια μονότονη ομιλία που αραδιάζει νούμερα συνοδευμένα από γράμματα. Σφίγγω τα δόντια, συγκεντρώνομαι όσο μπορώ όμως δεν μου λένε τίποτα όλα αυτά. Μόνο το τρένο ακούω να απομακρύνεται και μετά ο θόρυβος δυναμώνει πάλι, ένα καινούργιο τρένο αλλά δε με αφορά καθόλου αυτό, χαλαρώνω και το τρένο παύει ν΄ακούγεται.\nΞαπλώνω στο κρεβάτι χωρίς να βγάλω τα ρούχα μου, χαζεύω τις σκιές που χορεύουν στο ταβάνι του δωματίου, από το ισόγειο ακούγονται θόρυβοι όσο ο κόσμος οργανώνεται. Σε λίγο θα έρθουν στα διπλανά δωμάτια, θα τους περιμένω πριν αποφασίσω να αποκοιμηθώ, δεν έχω διάθεση να με ξυπνήσουν οι φωνές τους. Όταν πετάγομαι από τον ύπνο δυσκολεύομαι να επιστρέψω εδώ, στο δωμάτιο, στο ξενοδοχείο, δίπλα στη θάλασσα. Νιώθω τότε οτι βρίσκομαι σε ένα διαμέρισμα πνιγμένο στα σύννεφα, οτι ακούω την ήρεμη παιδική ανάσα από το διπλανό δωμάτιο και δίπλα μου κοιμάται μια γυναίκα, φτάνει ν΄απλώσω το χέρι μου για να την αγγίξω. Δεν το κάνω όμως, επειδή ψάχνω το φωτισμένο ρολόι δίπλα μου, να μάθω πόση ώρα ύπνου μας απομένει –η μικρή έχει σχολείο το πρωί κι εμείς πρέπει να πάμε στη δουλειά, ψάχνω το ρολόι, αλλά δεν το βρίσκω πουθενά. Και τότε πέφτω απότομα σ΄αυτό το δωμάτιο ξενοδοχείου δίπλα στη θάλασσα –πάντα αυτό γίνεται.\nΔεν κατάλαβα πως με πήρε ο ύπνος, ήρθε μάλλον όταν σκεφτόμουν πως να τον καθυστερήσω και ήταν βαρύτερος απ΄ότι μπορούσα να κρατήσω. Με ξύπνησαν άνθρωποι που έτρεχαν στις σκάλες και πόρτες που χτυπούσαν απειλητικά, πετάχτηκα -βρέθηκα δίπλα στη δική μου πόρτα πριν καταλάβω τι συμβαίνει. Απ΄έξω ακουγόταν η ίδια φράση συνεχώς, «είναι εκεί, είναι εκεί, είναι εκεί» -δεν καταλάβαινα πολλά πράγματα. Πήγα μέχρι το παράθυρο να κοιτάξω αλλά έξω υπήρχε μόνο σκοτάδι και η ατέλειωτη κίνηση των κλαδιών. Πιο κάτω σίγουρα παραμόνευε η θάλασσα αλλά αυτό δεν άλλαζε σε τίποτα την κατάσταση. Τότε χτύπησαν τη δική μου πόρτα κι έτρεξα ν΄ανοίξω. Ο Στέφανος όρμησε μέσα φουριόζος.\n«Άρη μπλέξαμε», είπε λαχανιασμένος.\n«Ήρθαν αυτοί από το χωριό...»\n«Όχι, στο δέντρο, τους είδαμε να κατεβάζουν τον κρεμασμένο...»\n«Εντάξει –και που είναι το πρόβλημα;» αναρωτήθηκα.\n«Τον ανακάλυψαν και σύντομα θα έρθουν για μας...» ψιθύρισε ο Στέφανος.\n«Αυτό θα γινόταν αργά ή γρήγορα», είπα εγώ.\n«Έλα κάτω, δεν είναι μόνο αυτό!» παρακάλεσε ο Στέφανος.\nΤον ακολούθησα μπερδεμένος. Ίσως τελικά να ήταν καλύτερα έτσι. Αν μιλούσα με τους χωρικούς μπορεί να μάθαινα γι΄αυτούς που έψαχνα.\nΒρήκα τον κόσμο κολλημένο στα τζάμια. Σκέφτηκα να τους φωνάξω να τραβηχτούν πίσω, αν κάποιος εκεί έξω είχε όπλο θα τους έκανε τα μούτρα κιμά, έτσι για την πλάκα του. Αλλά το μετάνιωσα –όσο λιγότεροι μέναμε μέσα στο ξενοδοχείο τόσο καλύτερα. Πίσω από τη ρεσεψιόν οι κυνηγοί γέμιζαν τα όπλα τους. Έδειχναν βιαστικοί.\n«Τι μύγα τους τσίμπησε;» ρώτησα τον Στέφανο.\n«Θέλουν να ρίξουν στους χωρικούς για να μην τους πάρουν τον κρεμασμένο...» απάντησε εκείνος.\n«Αν γίνει αυτό θα μας λιανίσουν», μουρμούρισα.\nΚινήθηκα γρήγορα προς το μέρος τους, πέρασα τον πάγκο της ρεσεψιόν κι έπιασα τις κάνες με τα δυο μου χέρια.\n«Δεν υπάρχει λόγος να κάνετε τα πράγματα χειρότερα», είπα.\n«Άρη ξέρουμε καλά τι πρέπει να κάνουμε. Μην ανακατεύεσαι», φώναξε ο Λευτέρης γυρίζοντας ένα ζευγάρι θολά μάτια προς το μέρος μου.\nΕίχαν πιει οι ηλίθιοι! Πνίγηκα στο φόβο αλλά δεν άφησα τις κάνες.\n«Μην ανακατεύεσαι», είπε ο Παναγιώτης.\nΜετά, σα συνεννοημένοι, έσπρωξαν ταυτόχρονα τις καραμπίνες προς το μέρος μου, παραπάτησα, αλλά πρόλαβα να στηριχτώ στον πάγκο της ρεσεψιόν.\n«Ρίξτου!» έκανε νόημα ο Λευτέρης.\nΈνιωσα τις κάνες να γυρίζουν μέσα στις παλάμες μου ψάχνοντας για καλύτερο σημάδι.\n«Αφήστε κάτω τα δίκαννα μην έχουμε κανένα ατύχημα!» ακούστηκε κοφτή η φωνή από τις σκάλες.\nΟι κυνηγοί σήκωσαν τα κεφάλια ξαφνιασμένοι, εγώ δεν χρειάστηκε –την αναγνώριζα τη φωνή.\n«Μην ανακατεύεστε!» γκρίνιαξε ο Λευτέρης.\n«Άσε κάτω το όπλο ρε μαλάκα!» ακούστηκε η δεύτερη φωνή.\nΟι κυνηγοί χαλάρωσαν το πιάσιμό τους, οι καραμπίνες έπεσαν προσεκτικά στο πάτωμα. Ο νεώτερος από τους δυο άντρες κατέβηκε γρήγορα και τις μάζεψε.\n«Πάμε στην τραπεζαρία», είπε ο μεγαλύτερος άντρας.\nΌλοι ακολούθησαν, έμοιαζε να μην τους νοιάζουν πια οι χωρικοί απέξω, ίσως επειδή ο φόβος ταξινομείται ανάλογα με την απόσταση. Οι δυο άντρες αράδιασαν τα όπλα μπροστά τους στο τραπέζι πριν καθίσουν φροντίζοντας να έχουν πίσω τους τοίχο. Ο μικρότερος άρχισε να παίζει ταμπούρλο τα δάχτυλά του στο ξύλο, ο μεγαλύτερος κοίταζε χαμογελαστός σαν ασφαλιστής.\n«Μέχρι τώρα δεν μας δόθηκε η ευκαιρία να γνωριστούμε καλύτερα», είπε ο μεγαλύτερος άντρας. «Είμαι ο θείος Χάρης κι από δω ο ανιψιός μου ο Γιούρι», έδειξε τον άντρα δίπλα του ο οποίος μόρφασε αποκαλύπτοντας τα υπερβολικά πολλά δόντια του. «Ήρθαμε εδώ μαζί με την άλλη ανιψιά μου, τη Βανέσα, για να ξεκουραστούμε κι αυτό σκοπεύουμε να κάνουμε –θέλουμε την ησυχία μας, έγινα κατανοητός;» ο θείος Χάρης μας κοίταξε προσεκτικά, φαινόταν να ενδιαφέρεται για τυχόν αντιρρήσεις. Είχα την εντύπωση οτι αν κάποιος του έφερνε αντίρρηση θα τον πυροβολούσε χωρίς δεύτερη κουβέντα.\n«Υποθέτω όμως οτι κι εσείς όλοι, την ησυχία σας θέλετε –άρα δεν έχουμε τίποτα να χωρίσουμε. Άκουσα πως κάποιοι κρέμασαν έναν άνθρωπο και, ειλικρινά, δεν μου καίγεται καρφί. Έχω μάθει να μην μπλέκομαι στις υποθέσεις των άλλων ανθρώπων αρκεί οι υποθέσεις τους να μην μπλέκονται με τη δική μου ζωή. Όπως τώρα!» σταμάτησε και κοίταξε τον Γιούρι, δεν κατάλαβα για ποιο λόγο. Μετά στράφηκε προς τους κυνηγούς.\n«Εσείς», είπε κοφτά «κρεμάσατε αυτόν τον άνθρωπο. Και τώρα θέλετε να αρχίσετε το πιστολίδι, να φέρετε τη φασαρία στην πόρτα μας -αυτό δε μου μοιάζει πολύ με τις διακοπές που σκεφτόμουν, καθόλου δε μοιάζει για να πω την αλήθεια!»\nΚοίταξα τους υπόλοιπους, οι περισσότεροι έδειχναν μαγεμένοι από τον θείο. Μόνο οι κυνηγοί κρατούσαν ακόμα αμυντική στάση.\n«Γι΄αυτό, λέω να κρατήσουμε τα όπλα στο δωμάτιό μας –να μην έχουμε ατυχήματα. Θα σας παρακαλούσα επίσης, αν υπάρχουν άλλα όπλα να μας τα φέρετε τώρα. Είμαι ήρεμος άνθρωπος, γέρασα πια, αλλά ο Γιούρι δεν είναι σαν κι εμένα», γύρισε πάλι να τον κοιτάξει. «Οι νέοι σήμερα έχουν γίνει πολύ νευρικοί», μουρμούρισε λες και μίλαγε στον εαυτό του. «Νευρικοί και απρόσεκτοι –ας πούμε ο Γιούρι εδώ πέρα, αν δει κάποιον με όπλο... οτιδήποτε όπλο, καραμπίνα, πιστόλι, μαχαίρι, νυχοκόπτη ... φοβάμαι οτι θα τον πυροβολήσει επιτόπου! Θέλει κανένας μας να συμβούν τέτοια ατυχήματα; Δε νομίζω! Υπάρχουν άλλα όπλα, κρυμμένα στα δωμάτιά σας;» σταμάτησε απότομα και μας κοίταξε περιμένοντας.\n«Δεν έχουμε καμιά σχέση με όπλα, εμείς τουλάχιστον...» βιάστηκε να πει ο Μάρκος.\nΟ θείος Χάρης του χαμογέλασε.\n«Μπράβο παλικάρι μου, καλά κάνετε. Όποιος έμπλεξε με όπλα έφαγε το κεφάλι του αργά ή γρήγορα. Οι υπόλοιποι τι λέτε;» ρώτησε γενικά αλλά αναφερόταν αποκλειστικά στους κυνηγούς.\nΕκείνοι απέφυγαν να τον κοιτάξουν.\n«Ωραία!» έτριψε τα χέρια του ο θείος Χάρης. «Τώρα εσείς οι δυο που ξεκινήσατε τη φασαρία θα πάτε σαν υπεύθυνοι άνθρωποι που είσαστε να μιλήσετε με τους απέξω. Δεν έχω καμιά διάθεση να χαλάσω τις σχέσεις μου με τους γείτονες, ειδικά αν δεν είναι δικό μου το φταίξιμο».\n«Αυτό ακριβώς έλεγα κι εγώ!» πανηγύρισε η Ελβίρα από την άκρη της τραπεζαρίας.\n«Εντάξει λοιπόν, συμφωνούμε», είπε ο θείος Χάρης. «Γιούρι, συνόδευσε τους κυρίους μέχρι την πόρτα...»\n«Δεν πρόκειται να βγούμε άοπλοι εκεί έξω!» ούρλιαξε ο Λευτέρης.\n«Τότε ο Γιούρι θα σας πυροβολήσει εδώ μέσα», εξήγησε ήρεμα ο θείος Χάρης.\nΑκούσαμε όλοι πεντακάθαρα την ασφάλεια του περιστρόφου να τραβιέται.\n«Δεν πάμε πουθενά!» κλαψούρισε ο Παναγιώτης.\nΟ Γιούρι τον πυροβόλησε αμέσως μόλις τελείωσε τη φράση του, η λάμψη μας τύφλωσε στο μισοσκότεινο δωμάτιο, περιμέναμε να ξεβουλώσουν τ΄αυτιά μας, αλλά δεν είχαμε καθόλου όρεξη να κοιτάξουμε προς το πάτωμα. Μια γυναίκα ούρλιαξε.\n«Δεν του έδωσες την ευκαιρία να το ξανασκεφτεί, δεν ήταν σωστό αυτό που έκανες!» του είπε αυστηρά ο θείος Χάρης. «Αλλά δυστυχώς αυτά τα πράγματα δεν διορθώνονται...», μουρμούρισε κρατώντας το κεφάλι του. «Εσείς κύριε....», κοίταξε σταθερά τον Λευτέρη, «τι έχετε να πείτε;»\nΟ Λευτέρης έχασκε έντρομος.\n«Θα βγω», ψέλλισε και ξεκίνησε προς την πόρτα με βήματα αστροναύτη.\n«Μισό λεπτό!» φώναξε ο θείος Χάρης.\nΟ Λευτέρης κοκάλωσε.\n«Νομίζω οτι ο άνθρωπος στο πάτωμα ήταν φίλος σας, μην μας τον αφήνετε εδώ πέρα. Το χρέος προς τους φίλους είναι ιερό, τι θα ήμασταν χωρίς φίλους; Κτήνη περιπλανώμενα, θέλετε να καταντήσετε κι εσείς ένα ανθρωπόμορφο κτήνος;»\nΟ Λευτέρης ταλαντεύτηκε στα τακούνια των παπουτσιών του αναποφάσιστος.\n«Όχι, όχι!» μουρμούρισε.\n«Ε τότε πάρτε και τον φίλο σας μαζί! Δείξτε μας οτι παραμένετε άνθρωπος!» φώναξε ο θείος Χάρης εξοργισμένος.\nΤον παρακολουθούσαμε αμέτοχοι να σέρνει το πτώμα στα πλακάκια του διαδρόμου, ακούγαμε αυτόν τον αηδιαστικό θόρυβο, σα να χτυπάνε χταπόδι στο τσιμέντο, μια γυναίκα έκλαιγε –κοίταξα αλλού.\n«Από τους ώμους πιάστον ρε ηλίθιε!» ούρλιαξε αγανακτισμένος ο θείος Χάρης.\nΌλοι γυρίσαμε προς το μέρος του.\n«Θα κάνει χάλια το πάτωμα και θα βρωμάει για κάνα μήνα...» δικαιολογήθηκε ντροπαλά.\nΟ Λευτέρης άνοιξε την πόρτα και βγήκε μαζί με τα απομεινάρια του φίλου του.\n«Είμαστε σίγουροι οτι έτσι θα ξεμπερδέψουμε;» ρώτησε δειλά ο Αργυρόπουλος. «Εννοώ... αυτός μπορεί να πει οτι θέλει εκεί έξω... στους χωρικούς».\n«Καταπληκτική παρατήρηση!» επευφήμησε ο θείος Χάρης. «Γιούρι παιδί μου, βγες πίσω του και φρόντισε να καταλάβουν αυτοί οι κανίβαλοι οτι τους στείλαμε τους πραγματικούς και μοναδικούς δολοφόνους».\nΟ Γιούρι τσακίστηκε να εκτελέσει την εντολή.\n«Λέω να πάω στο δωμάτιό μου, είμαι ψόφιος στην κούραση», είπα χωρίς να απευθύνομαι σε κανέναν συγκεκριμένα.\n«Βεβαίως και να πάτε! Καλή σας ξεκούραση!» μου ευχήθηκε ο θείος Χάρης.\nΔεν γύρισα να τον κοιτάξω.\nΑνεβαίνοντας τις σκάλες σταμάτησα στο παράθυρο του δευτέρου ορόφου –από εκεί έβλεπα μια χαρά στο ξέφωτο μέχρι το δέντρο. Ο Γιούρι περπατούσε με το πιστόλι κρεμασμένο στο δεξί του πλευρό, 50 μέτρα πιο πίσω από τον Λευτέρη, είχε φροντίσει κιόλας να συγχρονίσει το βήμα του για να διατηρήσει την απόσταση. Υπολόγισα πρόχειρα οτι οι άνθρωποι γύρω από το δέντρο ήταν καμιά εικοσαριά. Οπλισμένοι μάλλον με τσεκούρια και στειλιάρια, δεν μπορούσα να διακρίνω αν είχαν πυροβόλα όπλα. Ο Λευτέρης κοντοστάθηκε, ο Γιούρι έκανε κι αυτός το ίδιο. Σήκωσε το όπλο του, τον σημάδεψε, ο Λευτέρης ξεκίνησε πάλι. Ο Γιούρι κατέβασε το όπλο και κάτι φώναξε, αλλά δεν μπορούσα να ακούσω. Μετά γύρισε την πλάτη και ξεκίνησε να επιστρέφει στο ξενοδοχείο. Οι άνθρωποι κινήθηκαν διστακτικά προς το Λευτέρη, εκείνος τότε σταμάτησε, κοίταξε πίσω του, είδε οτι ο Γιούρι έφευγε και το΄βαλε στα πόδια παρατώντας το πτώμα. Οι άνθρωποι ξεθάρρεψαν –άρχισαν να τον κυνηγάνε. Δεν μπορούσα να δω περισσότερα, επειδή χάθηκαν προς τη θάλασσα.\nΈφτασα στο δωμάτιό μου, έβγαλα τα ρούχα μου, τα δίπλωσα προσεκτικά στο σκοτάδι, έκλεισα τις κουρτίνες και σκεπάστηκα μέχρι πάνω από το κεφάλι. Ήθελα να κρατήσω τις εξελίξεις μακριά μου, ήθελα να σβήσω τη μέρα αυτή από το μυαλό μου.\nΚοιμήθηκα με σχετική ευκολία.\nετσι ειναι οι ανθρωπες των μυθιστορημάτων , δεν φωναζουν ποτε την αστυνομία\nπως θα ζησουν οι δικηγοροι με λές ?\nΑπριλίου 08, 2009 2:01 μ.μ.\nΑφού είναι αποκλεισμένοι -που να τη βρουν την αστυνομία;\nΑπριλίου 08, 2009 2:09 μ.μ.\nDen to polypianw to nohma alla 8a ekfrasw apopsh se merikes synexeies akoma.\nYpopsiazomai pws einai epithdes 8olo. Exei opla pantws, kalo auto, prin sapisame sto mpounidi :P\nΑπριλίου 08, 2009 2:24 μ.μ.\nΚαθότι εξέλιξις αγαπητέ! Πριν μπουνίδι, τώρα όπλα, μετά θα το γυρίσουμε σε άρματα μάχης και βομβαρδιστικά!\nΜη βιάζεσαι για το νόημα, κάτσε να το πιάσω εγώ πρώτα και στο δίνω μετά.\nΑπριλίου 08, 2009 3:01 μ.μ.\nΚαλά το πας, πολύ καλά.\nΜη μου χαλιέσαι ρε fixit! Εδώ άλλοι χωρίς να το διαβάσουν έχουν άποψη, και εσυ ψάχνεις για νόημα ;)\nΑπριλίου 08, 2009 3:40 μ.μ.\no arhs einai to pnevmatiko pedi tou xARHS, san ton gio tou gamaw ena prama.polu zoriliki o thios.emena mou fernei kati se max payne(ena pexnidi einai) na skasei o arhs me tipota dual pistols k na therisei kosmo xaxaxaxa.\np.s.:mh dineis shmasia twra ksipnisa k einai vari na se diavazw prwi prwi...\nΑπριλίου 08, 2009 4:21 μ.μ.\nposo gamaei!!! ma poso gamaei!!!! oi dialogoi sovara ta spane!!! razzmataki ecstatic!!!! grafe ki allo!!!\nΑπριλίου 08, 2009 4:32 μ.μ.\nΤΒ, την πιο αντικειμενική άποψη την έχεις αν ΔΕΝ διαβάσεις το κείμενο! Αλλιώς μπορεί να επηρεαστείς και να μην πεις τη σαχλαμάρα που ήθελες, γιατί (άκου τώρα!) μπορεί να είναι και εκτός θέματος.\nΡε Puppet, χαχαχα που τα βρίσκεις πανάθεμά σε! Και δηλαδή, εντάξει, τα βρίσκεις, δεν κάθεσαι να τα γράψεις κιόλας -να κονομήσεις κι εσύ, να δώσεις τίποτα και σε μας!\nΧαίρομαι που τον βλέπεις έτσι τον θείο Χάρη -να τη θυμάσαι την αρχική εντύπωση.\nRaz, είδες για να εντρυφήσεις στην κοινωνιολογία; Περίμενε και παρακάτω!\nΑπριλίου 08, 2009 5:14 μ.μ.\nΕ boy, υποκειμενικά το πας καλά. Το πρώτο το έχασα λιγάκι, τώρα συντονίστηκα -στο χάσιμο.\nΕπίσης, για την ταινία του Νικολαϊδη που έλεγε ο Fixit έγκυρες πληροφορίες μου είπαν ότι ο ήχος τον έπινε σε μεγάλο μέρος της ταινίας.\nΣε λίγες ημέρες σκάει μύτη το b is for beer, αλλά μέχρι τότε για πες από το Νικολαϊδη τι να ψάξω να διαβάσω.\nΑπριλίου 08, 2009 5:34 μ.μ.\nΕντάξει, κι εγώ τώρα το ψάχνω -λογικό είναι να το έχασες.\nΈτσι τις βλέπαμε κι εμείς παλιά τις ταινίες του Νικολαϊδη, με τον ήχο να γαμιέται, κάποιοι μου είχαν πει οτι στην πρώτη προβολή των Κουρελιών η θρυλική Ρίτα Μπενσουσάν (αν έχεις δει την ταινία, θα καταλάβεις για ποια λέω) είχε πεταχτεί στο διάλειμμα και φώναζε "ρε σεις κλάνει ο ήχος δεν το ακούτε!"\nΈστω κι έτσι τις γουστάραμε πάντως τις ταινίες, όπως τα τραγούδια των Στόουνς που ακούγονταν τα λόγια θολά.\nΠάντως, μάλλον θα αξιωθούμε σύντομα να δούμε τις ταινίες του κανονικά -με ήχο και εικόνα κρύσταλο.\nΆντε, το περιμένω το Μπι, στην Αγγλία έψαξα μήπως το είχαν βγάλει αλλά τίποτα. Από Νικολαϊδη, ξεκίνα με Μοντεζούμα και μετά καπάκι Γουρούνια στον Άνεμο. Πακέτο διαβάζονται αυτά.\nΑπριλίου 08, 2009 5:53 μ.μ.\nδε ξέρω τι λέτε για νικολαΐδη. εμένα όλο το σκηνικό αυτό μου κάνει λουίς μπουνιουέλ στα καλά του. τους παγιδευμένους στον "εξολοθρευτή άγγελο" για παράδειγμα.\nπροσοχή μόνο στις παγίδες.\nδε θέλουμε απαραίτητα νόημα,\nθέλουμε σίγουρα το χάος.\nΑπριλίου 08, 2009 8:31 μ.μ.\nΤο ένα δεν αναιρεί το άλλο φίλε μου. Μόνο που στον Εξολοθρευτή Άγγελο υπήρχε αυτό το χέρι που τιμωρούσε, εδώ ... Θα δείξει.\nΤο νόημα το δίνει ο αναγνώστης στην ιστορία ποτέ η ιστορία στον αναγνώστη.\nΑπριλίου 09, 2009 8:31 π.μ.\nΜάλλον τη γουστάρεις περισσότερο αυτή την ιστορία, φαίνεται να σου βγαίνει πιό αβίαστα.. Χτένιζέ τη λίγο όμως, τα περίστροφα δεν έχουν γεμιστήρες, τα κόμματα τα βάζεις όπου να'ναι και εγώ είμαι ένας υπερβολικός γκρινιάρης.. Α, και η virago δεν έβγαινε σε 600 αν και τα πολυθρονατά μακροπήρουνα μηχανάκια δεν ήταν ποτέ το φόρτε μου.. (το κράταγα από την προηγούμενη ιστορία, αν δεν το έλεγα θα έσκαγα..)\nΑπριλίου 10, 2009 9:45 π.μ.\nΤα σαρανταπεντάρια δεν έχουν γεμιστήρες, τα λεγόμενα και "καουμπόικα". Όλα τα υπόλοιπα έχουν γεμιστήρες, συνήθως στη λαβή. Για τα κόμματα θα το κοιτάξω (αν και φοβάμαι οτι μου κομματικοποιείς τη συζήτηση, χαχαχαχα).\nΗ Βιράγκο έβγαινε σε 600 (μήπως κάνω λάθος και ήταν 650;) πριν αντικατασταθεί από τη Ντραγκ Σταρ, αλλά είσαι μικρό παιδί και δεν το θυμάσαι μάλλον.\nΝα μου τα λες πάντως να διορθώνω και να διορθώνομαι -γι'αυτό τα βγάζω σε μπλογκ άλλωστε!\nΑπριλίου 10, 2009 10:01 π.μ.\nTα περιστροφα έχουν μύλο που περιστρέφεται, αυτά με το γεμιστήρα είναι πιστόλια. Το virago έβγαινε σε 535cc και για φορολογικούς λόγους (τεκμήρια γαρ) και σε 500. Πολύ χαίρομαι που μικροδείχνω στα comments! Mην κολλάς που σε ψέγω, αν δεν γούσταρα δεν θα ασχολούμουνα καν!\nΑπριλίου 10, 2009 6:02 μ.μ.\nΝαι μωρέ εντάξει -περίστροφα λόγω περιστρεφόμενου, αλλά δεν την ήθελα τη συγκεκριμένη λέξη εκεί πέρα, μου χτύπαγε άσχημα γι΄αυτό. Δίκιο έχεις, θα πάρω για μια ακόμα φορά την ποιητική μου άδεια, νομίζω οτι βγήκε άκρη.\nΒιράγκο 600 αγόρασε τελικά ο φίλος μου στο Αμέρικα (ένα σούργελο που το ονόμασε Άνθια -για άγνωστους λόγους), έβγαιναν και στην Ευρώπη. Το 535 ήταν για την ακρίβεια κρατημένο 550, για τους φορολογικούς λόγους που ανέφερες. Μετά χαμήλωσε το τεκμήριο και το 535 έγινε 500, ίδιοι κύλινδροι, μόνο γρανάζωμα κοντύτερο και κάτι άλλα ψιλολόγια. Η Ελβετία, η Αμερική, η Γερμανία και όλες οι πολιτισμένες χώρες είχαν 600 φυσικά και αναγκαστικά λόγω V. To 250 ας πούμε ήταν τυπικά δικύλινδρο, ουσιαστικά μονοκύλινδρο.\nΥ.Γ.: Όπως καταλαβαίνεις τις γουστάρω αυτές τις κουβέντες.\nΑπριλίου 10, 2009 9:55 μ.μ.\nΠρτφ φίλε, προσοχή σε αυτούς που λένε προσοχή. Το νόημα και το νόημα... Μιλάμε για πολύ νόημα όπως λέει ο Χάρυ Κλυν -δεν πάει έτσι.\nΉρθαν εχθές τα γουρούνια και η στεκιά. Τα γουρούνια τα έφαγα ήδη και τώρα μεταβολίζω. Έχω πάθει μια κάποια πλάκα, καιρό είχα να διαβάσω κάτι που να με πιάσει τόσο έντονα. Στο μεταξύ φαίνεται πως ο τύπος παίζει πολύ με την εικόνα στο μυαλό του. Ωραίος...\nΤώρα για το άλλο, δεν είναι η πρώτη φορά που λες πως σε λίγο καιρό -μάλλον- θα παίζουν τα εργάκια του σε κατάλληλη ποιότητα. Ξέρεις κάτι που δεν ξέρω να έχω το νου μου; Γιατί, οκέη, γουστάρω, αλλά δε ψήνομαι να τα βλέπω στην ποιότητα που έχω βρει μέχρι τώρα -αξίζει να περιμένω;\nΑπριλίου 11, 2009 5:35 μ.μ.\n"Εγώ πάντως, μαζί σου είμαι Αρτέμη -δεν ξέρω για τους άλλους, άμα λάχει ναούμ..."\nΤη στεκιά ρε αλητάμπουρα δε σου είπα να διαβάσεις πρώτα; Χαχα, δεν πειράζει -τα πήγες με τη σειρά έκδοσης έτσι τα διάβασα κι εγώ.\n"Τελικά υπάρχει η νήσος Πάιτα, δεν έλεγε παραμύθια ο Μπόγκι".\nΝαι, έχω γκαραντί πληροφορίες οτι σύντομα τα έργα θα κυκλοφορήσουν στην ποιότητα που τους αξίζει, ξέρω μάλιστα οτι άτομα δουλεύουν πάνω σ΄αυτό, ψειρίζουν, σπάνε τα κεφάλια τους και τα στομάχια τους, αλλά χαλάλι του. Καλύτερα λοιπόν περίμενε για να τις δεις κανονικά τις ταινίες. Τώρα, αν θέλεις να δεις κάτι μέχρι τότε, δες τον "Χαμένο" που είναι υποφερτή η κόπια του και είναι πολύ κοντά στα "Γουρούνια".\nΑπριλίου 12, 2009 2:17 μ.μ.


Επειδή βλέπω πανικό, μα μεγάλο πανικό από την επανέναρξη των σχολείων θα θέσω εδώ τις παρατηρήσεις μου, τους προβληματισμούς μου αλλά και τις θέσεις μου για τους επόμενους μήνες.\nΈχω ήδη εμπειρία αρκετών μηνών και θα έλεγα εκατοντάδων παιδιών με ή χωρίς κορονοϊό και έχω να δηλώσω απροκάλυπτα το εξής.\nΟ κορονοϊός στα παιδιά το τελευταίο έτος και με ανοικτά τα σχολεία ήταν το μικρότερο πρόβλημα τους όσον αφορά τις ιογενεις λοιμώξεις.\nΠιστέψτε με, ΑΛΛΕΣ ΙΏΣΕΙΣ , όπως ένα τεράστιο κύμα βρογχιτιδας που ίσως ήταν παραινφλουέντζα ή αδενοϊός ή Rsv ή κάτι άλλο που δεν έχει σημασία, τα τσάκισε τα παιδιά στέλνοντας και αρκετά βρέφη από αυτά στα νοσοκομεία με βρογχιολίτιδες.\nΜα γιατρέ βλέπω τόσες νοσηλειες εδώ, διαγράμματα, ανεβαίνουν παντού, χαμός.\nΛοιπόν καλά τα διαγράμματα και δεν τα αμφισβητώ αλλά αν η ερμηνεία τους δεν γίνεται με βάση και την κλινική εμπειρία είναι bad statistics.\nΠρώτον πάρα πολλά παιδιά που νοσηλεύονται με Covid, δεν νοσηλεύονται ΓΙΑ covid αλλά για άλλες αιτίες και βρέθηκε και covid σε αυτά. Από ότι βλέπω στη Νέα Υόρκη είναι 60 - 40. Δηλαδή το 40 % των νοσηλειων με Covid δεν νοσηλεύεται γι αυτό.\nΔεύτερον η διάγνωση covid με επίσκεψη στα επείγοντα ιδίως σε μικρά παιδιά είναι πιθανότερο να σας βάλει εισαγωγή λόγω φόβου των γιατρών του νοσοκομείου και απροθυμίας των γιατρών έξω να δουν ή να αναλάβουν τα παιδιά αυτά.\nΤρίτον είναι η εποχή που τα παιδιατρικα νοσοκομεία ΓΕΜΊΖΟΥΝ ΑΣΦΥΚΤΙΚΆ όσο καμία άλλη εποχή. Ρωτήστε τους δασκάλους. Ξέρουν ότι τέλος Γενάρη με τέλος Φλεβάρη από 25 παιδιά έχουν μέσα στην τάξη 5. Και προ covid αυτό γινόταν.\nΔηλαδή γιατρέ τι μας λες τώρα;. Ότι όλα καλά και τρέχουμε στους αγρούς ευτυχισμένοι.\nΣε ΚΑΜΊΑ ΠΕΡΊΠΤΩΣΗ. ΑΠΛΆ ΚΑΝΕΝΑΣ ΠΑΝΙΚΟΣ. Και τα πράγματα να μπουν στην πραγματική τους βάση.\nΚαι πάμε τώρα τι πρέπει να κάνετε.\nΌσοι έχετε παιδιά που μπορούν να εμβολιαστούν, ΕΜΒΟΛΙΑΣΤΕ τα το συντομότερο δυνατό.\nΓΙΑΤΊ : Η τεράστια μεταδοτικοτητα της Όμικρον, όσο και ήπια μα είναι θα φέρει ένα τεράστιο κύμα νοσηροτητας. Αυτό θα οδηγήσει ταυτόχρονα στα επείγοντα και στους γιατρούς χιλιάδες παιδιά. Αυτό από μόνο του θα αυξήσει την πιθανότητα να βρεθείτε εισαγωγή ιδίως αν βρεθείτε σε επείγοντα νοσοκομείου μια γιατί υπάρχει πραγματικό πρόβλημα, μία γιατί θα γίνει καμία εξέταση αίματος με ζαβά αποτελέσματα ή μια ακτινογραφία με σκίαση, ή βρεθείτε σε κανένα άπειρο ή φοβικο γιατρό και σας βάλει μέσα.\nΚαι πιστέψτε με αυτήν την εποχή ακόμα και προ Covid δεν θέλετε να είστε εισαγωγή παρά αν είναι απολύτως απαραίτητο.\nΣτην τεράστια αυτή νοσηροτητα, μιλάμε για 1,5 εκατομμύριο παιδιά, όσο ήπια και να είναι μια νόσος, ΠΟΥ ΟΝΤΩΣ ΦΑΊΝΕΤΑΙ ΝΑ ΕΊΝΑΙ, σε κάποια θα κληρώσει πολύ σοβαρές παρενέργειες, όπως στο κορίτσι 14 ετών που πέθανε από καρδιακή επιπλοκή του κορονοϊού. Αν έχετε το παιδί σας εμβολιασμένο σχεδόν ΑΠΟΚΛΕΊΕΤΑΙ να δείτε τέτοια επιπλοκή, μειώνετε ακόμα περισσότερο την πιθανότητα νοσηλείας του αλλά και την πιθανότητα να μεταδώσει στον παππού του ή σε εσάς.\nΕίναι αδιανόητο να εμβολιαζουμε τα παιδιά μας για Ηπατίτιδα Α και ροταϊό πχ με ΜΗΔΈΝ θανάτους και να τα αφήνουμε ανεμβολιαστα εφόσον μας επιτρέπεται για τον κορονοϊό.\nΑλλά το ξαναλέω. Ο κορονοϊός σαν πιθανότητα σοβαρής νοσηροτητας για κάθε παιδί δίπλα μας έως τώρα, ήταν μια από τις ηπιοτερες ιώσεις.. Ωστόσο η ΜΑΖΙΚΟΤΗΤΑ των λοιμώξεων και όλοι οι άλλοι παράγοντες θα οδηγήσουν ΠΟΛΛΆ παιδιά σε νοσοκομείο και εντατικές. Και δεν το θέλετε αυτό να σας κληρώσει.\nΦορέστε στα παιδιά σας σωστές μάσκες. Καλύτερα ffp2. Ακόμα και εάν κολλήσουν πιθανότατα θα μειώσουν το ιϊκό φορτίο που θα πάρουν.\nΚαι πραγματικά κανένας πανικός\nΕπαναλαμβάνω. Μέχρι στιγμής για την συντριπτική πλειοψηφία των παιδιών ο κορονοϊός είναι μια ηπιοτατη ίωση που δυστυχώς όμως σε λίγα θα κληρώσει άσχημη κατάληξη. Η μαζικοτητα της την κάνει τρομακτική, όχι η βαρύτητα της.\nΚαι για να το βάλω στην πραγματική του βάση. Είναι πολύ πιθανότερο το παιδί σας να πέσει θύμα τροχαίου όπως το πηγαίνετε στο σχολείο το πρωί, ιδίως αν το έχετε χωρίς ζώνη, παρά να πεθάνει από κορονοϊό. Βάλτε ζώνες λοιπόν πρώτα και μετά μάσκες.\nΨυχραιμία λοιπόν και ευελπιστώ ότι το τέλος της επιδημίας είναι κοντά.


HYPERCOMF: Soft Spot | ARTWORKS\nHYPERCOMF: Soft Spot\nΤην Πέμπτη 15 Φεβρουαρίου στις 19:30, εγκαινιάζεται στο Κέντρο Σύγχρονης Τέχνης Ιλεάνα Τούντα η ατομική έκθεση του εικαστικού δίδυμου Hypercomf που αποτελείται από τους Ιωάννη Κολιόπουλο και Πάολα Παλαβίδη.\nΠαρακάτω το κείμενο της έκθεσης Soft Spot:\nΗ Hypercomf είναι ένα νεοϊδρυθέν, πλασματικό εταιρικό προφίλ, που παράγει εγκαταστάσεις υβριδικής, μαλακής και άβολης τέχνης, χρηστικά αντικείμενα και ποίηση.\nΗ εταιρεία ερευνά τις έννοιες του χρήσιμου και του άχρηστου, της ανάπαυσης και της δυσφορίας, της άνεσης και της αμηχανίας, της προσωπικής και της συλλογικής εμπειρίας και της υλικής και συναισθηματικής κατανάλωσης.\nΤο Soft Spot είναι το πρώτο pop-up κατάστημα της Hypercomf. Έχει σχεδιαστεί με τέτοιο τρόπο ώστε να βιώνεται ως εγκατάσταση τέχνης, αλλά συγχρόνως και ως λειτουργικό κατάστημα, που ειδικεύεται σε υπερμεγέθεις ταπισερί που ξεδιπλώνονται από τοίχο σε τοίχο, σκόπιμες τσάντες, βαμβακερή ποίηση με μάλλινες προσθέσεις, καπέλα μαλακών διαλέξεων και βίντεο παπούτσια.\nΟι πρώτες ύλες που χρησιμοποιούνται για την παραγωγή των έργων είναι κυρίως second hand υφάσματα, κουβέρτες, ρούχα και καπέλα, που προέρχονται από δωρεές, αγορές από παζάρια και αναζητήσεις σε κασέλες και ντουλάπες ελληνικών σπιτιών. Το υλικό επιλέγεται για τη σπανιότητα ή την κοινότητα του και για την ικανότητά του να εκφράζει μια προσωπική ιστορία, μια χρονική περίοδο ή κουλτούρα. Κάποια κομμάτια εκφράζουν ένα συγκεκριμένο χαρακτήρα, κάποια αλλά εκφράζουν μια συλλογική κίνηση ή τάση, και όλα ορίζουν ένα πολιτισμικό χρονοδιάγραμμα.\nΤα αντικείμενα που παράγονται με αυτή την πρώτη ύλη είναι η υλοποίηση της ένωσης των αποσπασματικών συλλογικών εμπειριών και αναμνήσεων.\nΗ ποίηση είναι επίσης κομμένη και ραμμένη χρησιμοποιώντας δεύτερο χέρι λέξεις και φράσεις. Στη συνέχεια υφαίνεται σε βιομηχανικό αργαλειό και τυλίγεται γύρω από το λαιμό όταν έχει κρύο.\nΤα βίντεο παπούτσια διατίθενται σε οποιοδήποτε μέγεθος.\nΗ εταιρεία λειτουργεί σε ένα τοπίο υπεραφθονίας και υπερβολής υλικών, δεξιοτήτων, επιπέδων ύπαρξης, τεχνολογικών ευκολιών και ανέσεων.\nΣυνθέτει ένα νέο ουτοπικό επιχειρηματικό και παραγωγικό μοντέλο, άλλη μια φαντασιακή πραγματικότητα που διερευνά την οικονομία του ατόμου, χρησιμοποιώντας το χιούμορ, την παρατήρηση και τις δυνατότητες της συνεχούς πολιτιστικής επανεφεύρεσης.\nΗ Hypercomf σας προσκαλεί να επιπλεύσετε άνετα στην υπερβολή λέξεων και ύλης.\nΒρήκατε το Soft Spot μας!\nΔιάρκεια έκθεσης: 15.02.2018 - 31.03.2018


Λεωνίδας Παπαδάτος: Αυτή τη στιγμή δοκιμάζω τον εαυτό μου... - KEFALONITIS | Το online περιοδικό για την Κεφαλονιά\nΛεωνίδας Παπαδάτος: Αυτή τη στιγμή δοκιμάζω τον εαυτό μου...\nΈνα από τα πλέον ενεργά μέλη του τοπικού μας αθλητισμού αποτελεί ο Λεωνίδας Παπαδάτος. Ίσως αρκετοί από εμάς να έχουμε ακούσει κάτι για την καριέρα του ως αθλητή στο μπάσκετ, όπου ξέφυγε από τα τοπικά δεδομένα και αγωνίστηκε σε μεγαλύτερες κατηγορίες. Σίγουρα, οι περισσότεροι γνωρίζουμε ότι ηγείται της προσπάθειας του Α.Σ.Κ. από τη θέση του προπονητή για μια καλή πορεία στη Γ' Εθνική, οδηγώντας την στις μεγαλύτερες επιτυχίες σε ομαδικό άθλημα ομάδας του νομού μας. Παράλληλα, απασχολείται ως προπονητής σε μια άλλη μεγάλη του αγάπη, στο άθλημα της κολύμβησης, στο Ν.Ο.Κ.Ι. Πλέον, έχοντας κατακτήσει την αναγνώριση και έχοντας θέσει ακόμα υψηλότερους στόχους, σίγουρα έχει αρκετά να πει μέσα από μια αρκετά ενδιαφέρουσα συνέντευξη.\nΠού γεννήθηκες; Μίλησέ μας για τα παιδικά σου χρόνια.\nΓεννήθηκα στην Αθήνα. Όσον αφορά τα παιδικά μου χρόνια, μπορώ να σας πω ότι ήταν τα πιο ανέμελα και ευχάριστα χρόνια της ζωής μου.\nΠώς αποφάσισες να ασχοληθείς με τον αθλητισμό; Ποιο ήταν το άθλημα που σε τράβηξε πρώτη φορά;\nΤο κολύμπι ήταν μια ασχολία που με έκανε να νιώθω ευχάριστα. Ο συναγωνισμός μέσα από το παιχνίδι δημιουργεί πολλά δυνατά συναισθήματα.\nΠώς κατέληξες να ασχοληθείς επαγγελματικά με το χώρο; Πραγματοποίησες μια αξιοσημείωτη καριέρα στο άθλημα της καλαθοσφαίρισης. Πες μας κάποια πράγματα που θα έπρεπε να γνωρίζουμε.\nΑπό το δημοτικό σχολείο, ήξερα ότι μεγαλώνοντας θα γινόμουν γυμναστής. Δεν υπήρχε κάτι άλλο να με συγκινήσει σε τόσο μεγάλο βαθμό. Αλλά αυτό που διαπίστωσα στην πορεία και ιδιαίτερα στα φοιτητικά μου χρόνια, είναι ότι με ενθουσίαζε άμεσα πιο πολύ το επάγγελμα του προπονητή.\nΞέρετε αυτά τα δυο, γυμναστής - προπονητής, είναι εντελώς διαφορετικά πράγματα, κι όμως ο κόσμος πολλές φορές τα ταυτίζει. Οπότε, όπως καταλαβαίνετε η επαγγελματική μου ενασχόληση με τον αθλητισμό ήταν μια φυσική συνέχεια και εφαρμογή στην πράξη των παιδικών μου ονείρων και φοιτητικών οραμάτων. Όσον αφορά τον τομέα της καλαθοσφαίρισης, θεωρώ ότι σαν παίκτης δεν έκανα μια πολύ σπουδαία καριέρα, έτσι ώστε να με κάνει γνωστό στο ευρύ κοινό. Παρόλα αυτά, είναι γεγονός ότι μέσα από τη συνεχή προσπάθειά και επιμονή μου κατάφερα να αγωνιστώ με την ομάδα μου, τον Αρίωνα, στα πρωταθλήματα της Γ',Β' & Α'2 Εθνικής κατηγορίας. Το ότι έφθασα στα όρια μου σαν αθλητής είναι κάτι που με γεμίζει ικανοποίηση, ιδιαίτερα τώρα που έχω σταματήσει την ενεργό δράση.\nΣτη συνέχεια αποφάσισες να ασχοληθείς με την προπονητική. Για σένα αυτό ήταν φυσική συνέχεια;\nΠέτυχα στη γυμναστική ακαδημία και επέλεξα την ειδικότητα μπάσκετ. Αλλά ανέκαθεν το κολύμπι με τραβούσε... Ιδιαίτερα μου άρεσε να ασχολούμαι με μικρά παιδιά, κάτι που πραγματοποίησα με την ενασχόλησή μου με το τμήμα κολύμβησης του Ν.Ο.Κ.Ι. Όσο για την προπονητή στο μπάσκετ, θεωρώ, όπως σας είπα και πριν, πως ήταν φυσική εξέλιξη.\nΚατά πόσο σε βοήθησε το πτυχίο της Γυμναστικής Ακαδημίας σε όλη αυτή τη διαδρομή;\nΓνώρισα καλά τα περισσότερα αθλήματα μέσω της Γυμναστικής Ακαδημίας και απέκτησα αρκετές γνώσεις πάνω σε αυτά. Ωστόσο, από την αρχή μου άρεσε το μπάσκετ και η κολύμβηση, και έτσι ασχολήθηκα κυρίως με αυτά τα δύο.\nΑυτή τη στιγμή ασχολείσαι ως προπονητής σε δυο διαφορετικά αθλήματα, στο μπάσκετ με την ομάδα του Α.Σ.Κ. και στην κολύμβηση με το Ν.Ο.Κ.Ι. Πες μας μερικά πράγματα για το κάθε ένα.\nΜιλάμε για δυο εντελώς διαφορετικά αθλήματα. Στο μπάσκετ έχεις να κάνεις με μια επαγγελματική ομάδα ανδρών, όπου οπωσδήποτε χρειάζονται καλά αποτελέσματα και οι απαιτήσεις είναι πολύ μεγάλες. Όσο για το κολύμπι, είναι μια δραστηριότητα που με ευχαριστεί πολύ. Τα παιδιά δεν ενδιαφέρονται απαραίτητα για πρωταθλητισμό. Στόχος είναι να χαίρονται το κολύμπι σαν παιχνίδι, να κοινωνικοποιούνται χωρίς να πιέζονται και νομίζω ότι βρισκόμαστε στο σωστό δρόμο προς αυτή την κατεύθυνση.\nΗ ομάδα του Α.Σ.Κ. πέρυσι κατόρθωσε να διατηρηθεί στη Γ' Εθνική κατηγορία. Ποιοι είναι οι φετινοί σας στόχοι και τι έχει γίνει προκειμένου να πραγματοποιηθούν;\nΈχουμε καταφέρει να φέρουμε στην ομάδα παίκτες που έχουν μια ιδιαίτερη συμπεριφορά. Και εννοώ πως έχουν απίστευτο χαρακτήρα, θετική ενέργεια και μπορούν να γίνουν πρότυπα για τα παιδιά. Αγαπούν το άθλημα και θέλουν να το δείχνουν με κάθε ευκαιρία. Στόχος λοιπόν είναι να παίξουμε ένα όμορφο μπάσκετ, να κερδίσουμε πολλούς αγώνες και στο τέλος να δούμε τι έχουμε καταφέρει. Θέλουμε επίσης μέσα από το αγωνιστικό μας πάθος και πείσμα, να φέρουμε τους νέους στα γήπεδα, κάτι που θεωρώ ως βάση για μεγαλύτερες επιτυχίες.\nΌσον αφορά το τμήμα της κολύμβησης του Ν.Ο.Κ.Ι., ως νεοσύστατο φαντάζομαι αντιμετώπισε αρχικά κάποια καχυποψία. Πλέον, ωστόσο, έχει καταξιωθεί στη συνείδηση του κόσμου και αριθμεί αρκετά μέλη...\nΠιστεύω πως έχουμε πάει καλά και η σκέψη μου αυτή με έχει δικαιώσει. Η φιλοσοφία μας είναι να μάθουν τα παιδιά σωστό κολύμπι, κάτω από απόλυτα ασφαλείς συνθήκες, με γνωστή γυμναστική. Από εκεί και πέρα στόχος είναι οι γονείς να έχουν τη δυνατότητα επιλογής για το πού θα κατευθύνουν το παιδί τους.\nΠοια η φιλοσοφία της προσπάθειας που καταβάλλετε στο χώρο της κολύμβησης; Στις προτεραιότητες σου, θα τοποθετούσες υψηλότερα τη δημιουργία αγωνιστικού τμήματος ή τη μαζική άθληση;\nΤα παιδιά μαθαίνουν το άθλημα σωστά και κοινωνικοποιούνται. Στόχος μας είναι να γίνουν φίλαθλοι και όχι οπαδοί. Ο αθλητισμός για εμάς δεν είναι υποχρέωση, αλλά διασκέδαση και πιστεύω ότι δε θα πρέπει οι γονείς να πιέζουν τα παιδιά, έχοντας σαν κύριο μέλημα να τα κάνουν πρωταθλητές. Αυτό είναι λάθος και το μήνυμα που πρέπει να περάσουμε είναι πως ο πρωταθλητισμός δεν είναι το παν.\nΥπάρχουν πολλοί αθλητικοί σύλλογοι και αυτό είναι θετικό, αλλά δυστυχώς δεν υπάρχει αθλητική παιδεία. Ο πρωταθλητισμός δεν έχει τόση σημασία. Στόχος είναι να γυμνάζεσαι σωστά σε όλη τη ζωή σου. Τέτοια κοινωνία θέλουμε να φτιάξουμε, κι εμείς οι γυμναστές οφείλουμε να είμαστε ρεαλιστές.\nΈτσι, σαν προτεραιότητα μου είναι ο μαζικός αθλητισμός, αλλά και να λέω την αλήθεια στον κόσμο για όσα πιστεύω. Τα παιδιά πρέπει να χαίρονται και πάνω απ' όλα να παίζουν. Με τον τρόπο αυτό δε θα απογοητευθούν στην πορεία της ζωής τους, ενώ το ζητούμενο είναι να συνεχίσουν τον αθλητισμό και μετέπειτα για την υπόλοιπη ζωή τους. Εάν πιέσεις το παιδί, κάποτε θα τα παρατήσει...\nΣε νεαρές ηλικίες υπάρχουν κάποιες επιτυχίες, ωστόσο όταν τα παιδιά φεύγουν από το νησί για σπουδές, ελάχιστοι ασχολούνται και δεν έχουμε δει την ανάλογη συνέχεια. Μήπως κάποια στιγμή στα σχέδιά σας βρίσκεται να καλύψετε και αυτό το κενό;\nΣε νεαρές ηλικίες υπάρχουν επιτυχίες, όμως σε μεγαλύτερες ηλικίες η εκπροσώπηση της Κεφαλονιάς είναι μηδαμινή. Στόχος μας είναι να βάλουμε τις υποδομές και γιατί όχι, μελλοντικά να αναδειχθεί κάποιος αθλητής που να μας εκπροσωπήσει σε Πανελλήνιο Πρωτάθλημα.\nΗ ύπαρξη του Ν.Ο.Κ.Ι. αρχικά εμφανίστηκε ως μια εναλλακτική επιλογή, κάτι που χωρίς αμφιβολία είναι θετικό στοιχείο, καθώς αποτελεί παράγοντα βελτίωσης του τοπικού αθλητισμού. Χωρίς να σταθούμε στα εσωτερικά προβλήματα, ποια θεωρείς ότι πρέπει να είναι η εικόνα δυο σωματείων προς τα έξω, όταν και τα δυο εκπροσωπούν την Κεφαλονιά μας και τα παιδιά της στην Ελλάδα και τον κόσμο γενικότερα;\nΕίναι δυο σωματεία που εκπροσωπούν την Κεφαλονιά μας εκτός των συνόρων της και πρέπει να το κάνουν με τον καλύτερο δυνατό τρόπο. Σίγουρα κάθε σωματείο δρα προς όφελος των συμφερόντων του, ωστόσο ο αθλητισμός πρέπει να είναι διασκέδαση πάνω απ' όλα.\nΓενικά σε κάθε άθλημα υπάρχει χώρος για περισσότερο από ένα σωματείο σε ένα νησί όπως η Κεφαλονιά; Τους προτιμάς όλους μαζί ή πιστεύεις στη βελτίωση μέσα από τον ευγενή ανταγωνισμό;\nΌλα τα σωματεία προσφέρουν στον αθλητισμό και επομένως η ύπαρξή τους είναι θετικό στοιχείο, αρκεί φυσικά να λέγονται αλήθειες και να μην παραμυθιάζονται τα παιδιά. Δεν πρέπει όμως να υπάρχουν σωματεία που να λειτουργούν κερδοσκοπικά... Γενικά είμαι υπέρ του καλώς εννοούμενου ανταγωνισμού. Το κάθε σωματείο πρέπει να έχει τη δική του φιλοσοφία και στην πορεία θα φανεί αν θα δικαιωθεί ή όχι.\nΥπάρχουν ιδιαιτερότητες σε ένα νησί όπως η Κεφαλονιά;\nΦυσικά και υπάρχουν ιδιαιτερότητες, ιδίως όταν κάποιος θέλει κάποιος να κάνει επαγγελματισμό σε ομαδικό άθλημα. Αυτό είναι πολύ δύσκολο, αλλά μπορούμε με τους επαγγελματίες που φέρνουμε στο νησί να προσελκύσουμε πολλούς νέους στον αθλητισμό.\nΠόσο μεγάλη είναι η ανταπόκριση του κόσμου;\nΕίμαι πολύ ικανοποιημένος από την ανταπόκριση του κόσμου και η υποστήριξη του είναι πολύ σημαντική. Μας δίνει ώθηση να αγωνιστούμε ακόμα περισσότερο...\nΠοια η ανταπόκριση και η αναγνωρισιμότητα σε προσωπικό επίπεδο που επιφέρει η ενασχόληση με δημοφιλή αθλήματα στον τόπο μας;\nΥπάρχει αναγνώριση και αυτό είναι ένα κίνητρο, αλλά και μια ικανοποίηση για όλους εμάς.\nΘεωρείς πως ο ρόλος του προπονητή έχει σχέση μ' αυτόν του παράγοντα ή καλό είναι να είναι αποκομμένος από αυτόν και να ασχολείται αποκλειστικά με το έμψυχο δυναμικό του; Πόσο εφικτό είναι αυτό σε μια επαρχιακή ομάδα;\nΘα ήταν πολύ καλό ο προπονητής να ασχολούνταν μόνο με το επάγγελμά του, όμως καμιά φορά είναι καλό, αλλά και αναπόφευκτο να συνεργάζεται και να συμβουλεύει και τους παράγοντες. Όλα ξεκινούν από τη διοίκηση, αλλά και εσύ θα πρέπει να είσαι διορατικός και να δίνεις τις σωστές κατευθύνσεις. Όλα αυτά γίνονται πιο έντονα σε μια ομάδα μικρότερης κατηγορίας, ειδικά εδώ στην επαρχία.\nΠοια η άποψη σου για τις αθλητικές εγκαταστάσεις που υπάρχουν στην περιοχή;\nΟι αθλητικές εγκαταστάσεις είναι καταπληκτικές και συνεχώς βελτιώνονται, στοιχείο πολύ σημαντικό. Γενικά από την εμπειρία μου στους αθλητικούς χώρους και σε σχέση με την υπόλοιπη Ελλάδα, οι εγκαταστάσεις σε κολύμβηση και μπάσκετ είναι άριστες και αυτό μας βοηθάει πολύ στη δουλειά μας. Αυτό που εκτιμώ πως λείπει είναι ένα γήπεδο με χόρτο, που θα τρέχουν οι αθλητές. Είναι κάτι που έχει ανάγκη το Αργοστόλι. Επίσης, είναι σίγουρο ότι ένα ακόμα μικρό κλειστό, βοηθητικό γήπεδο για μπάσκετ και βόλλεϋ θα αποσυμφόριζε το μεγάλο γήπεδο.\nΠοια είναι η άποψη σου για τον τοπικό αθλητισμό και τι θα μπορούσε να βοηθήσει, ώστε οι ομάδες μας να γίνουν περισσότερο υπολογίσιμες σε ένα ήδη ανταγωνιστικό περιβάλλον;\nΣτον τοπικό αθλητισμό θα έλεγα ότι επικρατεί μια υστερία στο γεγονός ότι όλοι όσοι ασχολούνται με αυτόν, είτε παράγοντες, είτε γυμναστές, προσπαθούν να πείσουν τον κόσμο «φέρτε τα παιδιά σας σε εμάς και θα τα κάνουμε πρωταθλητές». Αυτό βέβαια είναι το μεγαλύτερο λάθος που μπορεί να γίνει σε ένα μικρό παιδί. Μπορώ να σας πω με απόλυτη σιγουριά, ότι ποτέ κανένας από τους πραγματικά μεγάλους αθλητές που βλέπουμε στην τηλεόραση δεν ξεκίνησε τον αθλητισμό με τέτοια νοοτροπία. Μπορώ να καταλάβω ότι η προσέγγιση αυτή γίνεται πολλές φορές λόγω άγνοιας ή ανασφάλειας των εκάστοτε αρμοδίων, αλλά επίσης πιστεύω ότι πολλές φορές γίνεται για λόγους κερδοσκοπικούς, σε βάρος των γονέων, των παιδιών και κάποιων χορηγών που έχουν διάθεση να βοηθήσουν ανιδιοτελώς.\nΕίμαι σίγουρος ότι θα πρέπει να προσεγγίσουμε το θέμα του αθλητισμού με διαφορετικά μέτρα, να προσέξουμε και να σεβαστούμε τις υποδομές μας. Από εκεί θα ξεκινήσει η επιτυχία.\nΗ ειλικρίνεια, η συνεχής αθλητική μας ενημέρωση, η διαπαιδαγώγηση, αλλά και η περιθωριοποίηση του εγωισμού μας, είναι στοιχεία που θα φέρουν την πρόοδο.\nΠοιοι είναι οι προσωπικοί σου στόχοι για το μέλλον; Περνούν μέσα από αυτούς των τοπικών ομάδων μας;\nΟι στόχοι είναι πολλοί και δεν τελειώνουν. Η ευκαιρία που μου δίνεται με το αντρικό τμήμα του Α.Σ.Κ. είναι η μεγαλύτερη πρόκληση για μένα. Αυτή τη στιγμή δοκιμάζω τον εαυτό μου και τις δυνατότητές μου.\nΣτον ελεύθερο χρόνο σου με τι ασχολείσαι;\nΣτον ελεύθερο χρόνο μου γυμνάζομαι και ασχολούμαι και πάλι με τον αθλητισμό. Προσπαθώ να έχω χρόνο, αλλά δεν τα καταφέρνω λόγω των πολλών μου υποχρεώσεων. Μου αρέσει να έχω φυσική κατάσταση, αλλά αυτή τη στιγμή είμαι λίγο πίσω σε αυτό το κομμάτι.\nΤι θα ήθελες να απευθύνεις στα νέα παιδιά που σκέφτονται να ασχοληθούν με τον αθλητισμό;\nΘα τους πω να προσπαθούν, να έχουν υπομονή, αφοσίωση, συνέπεια, και πίστη στις δυνατότητές τους. Να βάζουν στόχους ρεαλιστικούς και να φθάνουν στα όριά τους. Έτσι θα νιώθουν πάντα ευτυχισμένοι.\nΠερισσότερα σε αυτή την κατηγορία: « Παναγής Μπαρμπάτης: Κρατώντας ψηλά τη σημαία της μουσικής μας παράδοσης Κ. Ευαγγελάτος: Ένας Κεφαλονίτης εκπρόσωπος της σύγχρονης τέχνης »


Les Riads de Jouvence από 59€. Ξενοδοχεία σε Μαρακές - KAYAK\nRoute Sidi Rahal Oueld Hassoun Douar Ouled Mou, 0, Μαρακές 40000, Μαρόκο\nΠάροχος για το Les Riads de Jouvence\nΣχετικά με την τοποθεσία Les Riads de Jouvence\nΑυτό το κατάλυμα (Les Riads de Jouvence, Oulad Hassoune) βρίσκεται στο μονοπάτι, ενώ απέχει 24 χλμ. από: Αγορά Jemaa el-Fnaa και 28,4 χλμ. από: Λεωφόρος Μοχάμεντ VI. Στις σημαντικές παροχές περιλαμβάνονται ένα επιχειρηματικό κέντρο, ρεσεψιόν όλο το 24ωρο και πολύγλωσσο προσωπικό. Το λεωφορειάκι για μεταφορά από και προς το αεροδρόμιο παρέχεται με επιπρόσθετη επιβάρυνση (διαθέσιμο 24 ώρες το 24ωρο).\nΦωτογραφίες από το Les Riads de Jouvence\nΔιαθέσιμα δωμάτια στο Les Riads de Jouvence\nΠαροχές στο Les Riads de Jouvence\nRoute Sidi Rahal Oueld Hassoun Douar Ouled Mou, 0, Marrakech 40000\nAgdal Gardens17.8 χλμ\nDar Si Said Museum18.2 χλμ\nBahia Palace18.2 χλμ\nMaison de la Photographie18.3 χλμ\nPalmGolf Marrakech Palmeraie18.4 χλμ\nMarrakesh Museum18.5 χλμ\nMuseum of Moroccan Arts18.5 χλμ\nBen Youssef Madrasa18.5 χλμ\nSouk Zrabi18.5 χλμ\nAlmoravid Koubba18.6 χλμ\nSaadian Tombs18.7 χλμ\nJamaa el Fna18.7 χλμ\nLes Riads de Jouvence: Συχνές ερωτήσεις\nΠού βρίσκεται το Les Riads de Jouvence;\nΤο Les Riads de Jouvence βρίσκεται στη διεύθυνση Route Sidi Rahal Oueld Hassoun Douar Ouled Mou, 0, 18,8 χλμ. από το κέντρο της πόλης Μαρακές. Το κοντινότερο αξιοθέατο στο Les Riads de Jouvence είναι: Agdal Gardens.\nΠότε είναι το check-in και το check-out στο Les Riads de Jouvence;\nΣτο Les Riads de Jouvence, το check-in γίνεται στις 14:00 και το check-out στις 12:00.\nΠροσφέρει το Les Riads de Jouvence δωρεάν Wi-Fi;\nΝαι, το Les Riads de Jouvence προσφέρει δωρεάν Wi-Fi.\nΠόσο απέχει το Les Riads de Jouvence από το αεροδρόμιο;\nΤο Les Riads de Jouvence απέχει 23,2 χλμ. από το Μαρακές Menara. Το Les Riads de Jouvence απέχει 113,3 χλμ. από το Ouarzazate.\nΜπορώ να φέρω το κατοικίδιό μου στο Les Riads de Jouvence;\nΝαι, το Les Riads de Jouvence δέχεται κατοικίδια.\nΈχει πισίνα το Les Riads de Jouvence;\nΝαι, το Les Riads de Jouvence έχει πισίνα.\nPalais Amador9.6 Εξαιρετικό (23 κριτικές)1,99 χλμΕξωτερική πισίνα, Κέντρο ευεξίας και σπα, Γυμναστήριο+79€\nVilla Pauline10 Εξαιρετικό (3 κριτικές)1,04 χλμΚουζίνα, με κλιματισμό, Καφετιέρα+1.408€\nVilla Maxance - an architectural gem1,9 χλμΠισίνα+1.731€\nVilla Bel'vie, Private, 480m2, Heated Swimming Pool, Wifi, A/C0,02 χλμΙδιωτική πισίνα, Κουζίνα, κουζινίτσα+357€\nVilla Pauline - Spacious living in an olive grove1,79 χλμΜόνο για ενήλικες, Ιδιωτική πισίνα, Κουζίνα+229€\nLA SIESTA, Domaine de Rêve privatisé, pour tous vos événements à Marrakech - 40 couchages10 Εξαιρετικό (1 κριτική)1,57 χλμΙδιωτική πισίνα, Κουζίνα, ταράτσα/βεράντα+953€\nΑναζητήστε εκπτώσεις για το Les Riads de Jouvence στο Μαρακές με την KAYAK. Αναζητήστε τη φθηνότερη προσφορά ξενοδοχείου για το Les Riads de Jouvence στο Μαρακές. Η KAYAK ψάχνει σε εκατοντάδες ταξιδιωτικές ιστοσελίδες για να σας βοηθήσει να βρείτε και να κάνετε κράτηση στο Les Riads de Jouvence με την προσφορά που σας ταιριάζει καλύτερα. από 59€/βράδυ (οι πιο πρόσφατες τιμές για το ξενοδοχείο).


Μουρατίδης: Θα πετάξουν το βιβλίο μου στην πυρά! | κοσμικα , gossip | womenonly.gr\nΜουρατίδης: "Θα πετάξουν το βιβλίο μου στην πυρά"!\n«Η Εκκλησία είναι η πρώτη που θα πετάξει το βιβλίο μου στην πυρά», ισχυρίζεται ο Νίκος Μουρατίδης για το καινούργιο του μυθιστόρημα με τον τίτλο «Η βραχονησίδα». Το ΛΟΙΠΟΝ επικοινώνησε μαζί του και του ζητήσαμε να μας λύσει όλες τις απορίες.\nΔύο οικογένειες αφήνουν τους έντονους ρυθμούς της πόλης και αποφασίζουν να ζήσουν σε μια βραχονησίδα. Κανείς δεν πίστευε ότι θα κάνουν αυτή την υπέρβαση, όπως επίσης κανείς δεν περίμενε ότι η πράξη τους αυτή θα προξενούσε τόση μεγάλη αναστάτωση που θα ξεσήκωνε όλα τα ΜΜΕ της Ελλάδας. Κι αυτό γιατί η ιστορία τους κρύβει πολλές αλήθειες και πάνω απ’ όλα τονίζει το πόσο απάνθρωπη έχει γίνει πια η ζωή μας.\nΓιατί πιστεύετε ότι η εκκλησία θα είναι η πρώτη που θα πετάξει το βιβλίο σας στην πυρά;\n«Γιατί στο νησί οι ήρωες ξαναβρίσκουν τους εαυτούς τους, βρίσκουν ώρα να διαβάσουν και να συζητήσουν διάφορα θέματα. Ανάμεσα σε αυτά είναι και κάποια θέματα που η Εκκλησία μας δεν θέλει να τα κουβεντιάζουμε. "Πίστευε και μη ερεύνα", μας λένε. Μέχρι πότε όμως;».\nΦαντάζομαι ότι ανάλογες αντιδράσεις περιμένετε και για το δεύτερο βιβλίο σας, το «Εγώ ήμουν αντράκι».\n«Τα διηγήματά μου θα προκαλέσουν, αλλά για διαφορετικούς λόγους. Είναι δέκα "σκληρές", σύγχρονες ιστορίες, γραμμένες με γλώσσα ωμή και πολύ αληθινή. Οι σκηνές σεξ είναι εκείνες που μπορούν να κατηγορηθούν σαν πορνογράφημα, αλλά είμαι έτοιμος για όλα».\nΠώς προέκυψε η ιστορία της «Βραχονησίδας»;\n«Από μια ανάγκη φυγής...».\nΠοιο είναι το μήνυμα που περνάει το βιβλίο;\n«Θέλω να πω πολλά, αλλά κυρίως να επισημάνω πόσο απάνθρωπη έχει γίνει η ζωή μας. Έπρεπε λοιπόν να βρω έναν ακραίο τρόπο. Να εφεύρω δύο οικογένειες που θα παρατήσουν τα πάντα και θα πάνε να ζήσουν σ’ ένα τοσοδούλικο νησάκι σαν βραχονησίδα».\nΚάνετε πάντα αυτό που θέλετε, χωρίς να σας νοιάζουν οι αντιδράσεις των άλλων;\n«Βέβαια. Ειδικά την περίοδο που απομονώνομαι και γράφω δεν με νοιάζει τίποτα. Απελευθερώνομαι...».


Γνωρίζατε ότι οι συχνότερες νόσοι σκύλων σχετίζονται με τα δόντια;\nPetFriends 12 Μαρτίου 2015 Υγεία σκύλου Comments\nΑν νομίζετε ότι τα δόντια του σκύλου σας δεν έχουν ανάγκη από περιποίηση τότε κάνετε πολύ μεγάλο λάθος καθώς είναι τα «εργαλεία» που χρησιμοποιεί περισσότερο για την επιβιωσή του. Λογικό λοιπόν ναι είναι και αυτά που προσβάλονται συχνότερα από διάφορες νόσους.\nΌπως αναφέρει και σε συνέντευξη του στην εφημερίδα «Τα Νέα» ο κτηνίατρος-οδοντίατρος Σεραφείμ Παπαδημητρίου, ο κάθε ιδιοκτήτης σκύλου (κυρίως μικρόσωμου) θα πρέπει τακτικά να ελέγχει την στοματική κοιλότητα του κατοικιδίου του, καθώς και να του βουρτσίζει κανονικά τα δόντια.\nΟι κίνδυνοι που μπορούν να προκύψουν από την αμέλεια είναι πολλοί με σοβαρότερο τον κίνδυνο απώλειας δοντιών!\nΔιαβάστε όμως αναλυτικά την συνέντευξη του αναπληρωτή Καθηγητή Κλινικής Ζώων Συντροφιάς του Τμήματος Κτηνιατρικής Σχολής Επιστημών Υγείας Α.Π.Θ., κ. Παπαδημητρίου:\nΟι σκύλοι έχουν ανάγκη από οδοντιατρική περιποίηση. Γιατί;\nΟι νόσοι των δοντιών του σκύλου είναι από τις συχνότερες. Συγκεκριμένα η περιοδοντική νόσος είναι το συχνότερα εμφανιζόμενο νόσημα. Το 80% των σκύλων άνω των 5 ετών παρουσιάζουν κάποια μορφή περιοδοντικής νόσου, από απλή ουλίτιδα μέχρι βαριά περιοδοντίτιδα. Στους μικρόσωμους και μεσαίου μεγέθους σκύλους η νόσος εκδηλώνεται με πιο βαριά μορφή.\nΗ περιοδοντίτιδα, εκτός από τη δυσάρεστη οσμή του στόματος (η οποία είναι εύκολα αντιληπτή από τους ιδιοκτήτες) και την προοδευτική απώλεια δοντιών, επηρεάζει και τη γενική υγεία του κατοικίδιού μας. Η είσοδος μικροβίων στην κυκλοφορία του αίματος έχει ως αποτέλεσμα την προσβολή άλλων ζωτικών οργάνων του ζώου, εκτός της στοματικής κοιλότητας. Από τα παραπάνω εύκολα κατανοούμε την ανάγκη περιποίησης των δοντιών και της πρόληψης των νοσημάτων που προκαλούνται σε αυτά.\nΤι μπορεί να πάθουν τα δόντια τους;\nΌπως αναφέρθηκε και προηγουμένως, η πιο συχνά εμφανιζόμενη νόσος των δοντιών είναι η περιοδοντική νόσος. Η περιοδοντική νόσος προκαλείται από τα βακτήρια που φυσιολογικά βρίσκονται στη στοματική κοιλότητα, κάποια από τα οποία, όμως, πολλαπλασιάζονται υπερβολικά και γίνονται βλαπτικά. Τα βακτήρια προσβάλλουν τους ιστούς που στηρίζουν το δόντι, και όχι το ίδιο το δόντι, με αποτέλεσμα να καταστρέφονται. Κατά συνέπεια τα δόντια χάνουν τη σταθερότητά τους, αρχίζουν να κουνιούνται και τελικά πέφτουν.\nΣυχνά είναι ακόμη τα κατάγματα των δοντιών, τα οποία μπορεί να συνοδεύονται από αποκάλυψη του πολφού (των αγγείων και των νεύρων, τα οποία βρίσκονται στην εσωτερική κοιλότητα του δοντιού). Τα κατάγματα και στις δύο περιπτώσεις προκαλούν πόνο στο κατοικίδιό μας και, στην περίπτωση της αποκάλυψης του πολφού, προκαλείται μόλυνση από τα μικρόβια της στοματικής κοιλότητας και νέκρωσή του, η οποία μπορεί να οδηγήσει σε απόστημα. Να σημειωθεί εδώ ότι ο σκύλος είναι ιδιαίτερα ανθεκτικός στον πόνο στη στοματική κοιλότητα και μπορεί να μη δείχνει ιδιαίτερα ότι πονά, αυτό, όμως, δεν σημαίνει ότι πρέπει να τον αφήνουμε να υποφέρει.\nΣυνεπώς, τα κατάγματα των δοντιών θα πρέπει να αντιμετωπίζονται εγκαίρως από τον κτηνίατρο. Η τερηδόνα, η οποία είναι πολύ συχνή στον άνθρωπο, παρουσιάζεται πιο σπάνια στο σκύλο, συνήθως ύστερα από κάταγμα δοντιού ή σε σκύλους στους οποίους χορηγούνται συχνά γλυκίσματα από τον ιδιοκτήτη τους. Στους σκύλους ακόμη παρουσιάζονται και άλλα προβλήματα των δοντιών, όπως παραμονή νεογιλών (παιδικών) δοντιών στις μικρόσωμες φυλές, μη φυσιολογική διάπλαση δοντιών και άλλα.\nΜπορεί να κάνει κάτι ο ιδιοκτήτης στο σπίτι, να χρησιμοποιήσει δηλαδή οδοντόβουρτσα και οδοντόκρεμα ή θα πρέπει να πάει σε κτηνίατρο;\nΟ ιδιοκτήτης θα πρέπει να ενημερώνεται από τον κτηνίατρο ώστε να ελέγχει τακτικά τη στοματική κοιλότητα του σκύλου του και, εάν παρατηρήσει κάτι μη φυσιολογικό, να πάει το σκύλο του για προσεκτικό έλεγχο της στοματικής κοιλότητας. Τα κουταβάκια εύκολα εκπαιδεύονται ώστε να δέχονται βούρτσισμα των δοντιών τους με μαλακή οδοντόβουρτσα και ειδική οδοντόκρεμα. Με υπομονή και σταδιακά, ακόμα και σκύλοι μεγαλύτερης ηλικίας μπορούν να εκπαιδευτούν ώστε να δέχονται το βούρτσισμα των δοντιών.\nΜε το βούρτσισμα απομακρύνεται η μικροβιακή πλάκα, η οποία προκαλεί την περιοδοντική νόσο. Το βούρτσισμα των δοντιών, ιδανικά, θα πρέπει να είναι καθημερινό, αλλά είναι αρκετά αποτελεσματικό εάν πραγματοποιείται 3 φορές την εβδομάδα. Εάν, όμως, στα δόντια του σκύλου μας έχει ήδη σχηματιστεί πέτρα, θα πρέπει να αφαιρείται από τον κτηνίατρο με την κατάλληλη συσκευή υπερήχων και πάντα με γενική αναισθησία.\nΥπάρχουν τροφές που βοηθούν στην καταπολέμηση της πέτρας;\nΥπάρχουν κεράσματα ή υγιεινές λιχουδιές, όπως ονομάζονται τα οποία βοηθούν στη μείωση του σχηματισμού πλάκας και πέτρας, χάρη στα ενεργά συστατικά τους και τον ειδικό σχεδιασμό τους, καθώς και ειδικά σχεδιασμένη ξηρή τροφή, που βοηθάει στην πρόληψη της δημιουργίας πέτρας. Τα κεράσματα, όταν χορηγούνται στους σκύλους σε καθημερινή βάση, βοηθούν ώστε τα δόντια να διατηρούνται καθαρά. Όμως, εάν έχει ήδη σχηματιστεί πέτρα, δεν είναι δυνατόν να την απομακρύνουν, αυτό θα πρέπει, όπως προαναφέρθηκε, να γίνει από τον κτηνίατρο.\nΒοηθά καλύτερα η ξηρή τροφή απ’ ό,τι η κονσέρβα;\nΗ μαλακή τροφή, όπως η κονσέρβα, δεν βοηθά στην απομάκρυνση της μικροβιακής πλάκας από τα δόντια, που γρήγορα καλύπτονται από πέτρα. Όμως και η ξηρή τροφή, εάν δεν είναι ειδικά κατασκευασμένη, δεν έχει καλύτερα αποτελέσματα, είτε γιατί η κροκέτα δεν έχει το κατάλληλο μέγεθος και ο σκύλος δεν τη μασά αρκετά αλλά την καταπίνει, είτε γιατί σπάζει εύκολα και ο σκύλος δεν μασά όσο χρειάζεται.\nΟι ειδικές τροφές (κλινική δίαιτα συνταγογραφούμενη από τον κτηνίατρο) είναι κατασκευασμένες με τέτοιο τρόπο ώστε ο σκύλος να αναγκάζεται να μασήσει αρκετά την τροφή του προτού την καταπιεί, και γι’ αυτό είναι πιο αποτελεσματικές στην πρόληψη του σχηματισμού της πέτρας. Παρόμοια είναι και η λογική των ειδικών κερασμάτων, γιατί δεν είναι όλα τα «κοκαλάκια» που θα δώσουμε στο σκύλο μας αποτελεσματικά στην πρόληψη του σχηματισμού της πέτρας.\nΜπορείτε να μας δώσετε μερικές πρακτικές συμβουλές για τη στοματική υγεία του σκύλου;\n–Ενημέρωση από τον κτηνίατρο για τις παθήσεις των δοντιών και την πρόληψή τους.\n–Τακτικός έλεγχος των δοντιών και της στοματικής κοιλότητας από τον ιδιοκτήτη και τουλάχιστον ετήσιος έλεγχος από τον κτηνίατρο.\n–Τακτικό βούρτσισμα των δοντιών και χορήγηση ειδικά παρασκευασμένων κερασμάτων.\n-Εάν το βούρτσισμα των δοντιών δεν είναι εφικτό και ο σκύλος μας έχει την τάση να μαζεύει γρήγορα πέτρα στα δόντια του, καλό θα ήταν, εκτός από τα κεράσματα, να του χορηγείται και ειδική τροφή την οποία συνταγογραφεί ο κτηνίατρος.\nTags:δόντια, κτηνιατρική, σκύλος


Θεσσαλονίκη: Ομάδα νεαρών πέταξε μολότοφ στο αστυνομικό τμήμα Θερμαϊκού | Liberal.gr\nΤετάρτη 2 Δεκεμβρίου 2020, 22:13\nΤρεις μολότοφ από τις οποίες έσκασε μόνο η μία στο οδόστρωμα μπροστά από το Αστυνομικό Τμήμα Θερμαϊκού, στους Νέους Επιβάτες Θεσσαλονίκης αργά το απόγευμα της Τετάρτης, πέταξε ομάδα νεαρών, σύμφωνα με τα τοπικά μέσα ενημέρωσης.\nΌπως αναφέρει το voria.gr οι νεαροί πέταξαν λίγο μετά τις 20:30 τρεις μολότοφ από τις οποίες έσκασε μόνο η μία στο οδόστρωμα μπροστά από το Τμήμα, χωρίς να σημειωθούν τραυματισμοί ή φθορές. Οι νεαροί τράπηκαν σε φυγή ενώ η αστυνομία προχώρησε στην προσαγωγή πέντε ατόμων.\nΥπενθυμίζεται ότι πρόκειται για τη δεύτερη επίθεση με μολότοφ εναντίον αστυνομικού τμήματος που καταγράφεται σε διάστημα 15 ημερών στη Θεσσαλονίκη. Είχε προηγηθεί αυτή στο αστυνομικό τμήμα Συκεών, ανήμερα του εορτασμού του Πολυτεχνείου. Ούτε τότε υπήρξαν ζημιές ή τραυματισμοί.


Μπάρακ Ομπάμα: Η σπάνια φωτογραφία από την παιδική του ηλικία | Διεθνή Ειδήσεις\nΓΡΑΦΕΙ: THETOC TEAM published 16 Νοε. 20 (17:07)\nΤον τρόπο με τον οποίο επηρέασε τον τρόπο σκέψης του η μητέρα του περιέγραψε με τα πιο τρυφερά λόγια ο Μπάρακ Ομπάμα. Ο πρώην πρόεδρος των ΗΠΑ "ανέβασε" στον λογαριασμό του στο Instagram μία φωτογραφία από την παιδική του ηλικία, με τον ίδιο χαμογελαστό στην αγκαλιά της μητέρας του, μιλώντας παράλληλα για όσα εκείνη του δίδαξε μεγαλώνοντας.\n"Όπως αναφέρω στο βιβλίο μου "Η Γη της Επαγγελίας”, η μητέρα μου, Ann Dunham, ήταν δυνατή, έξυπνη και βάδιζε στον δικό της ρυθμό. Για εκείνη, ο κόσμος προσέφερε ατέλειωτες ευκαιρίες για ηθικά διδάγματα. Η αδερφή μου, Μάγια, κι εγώ μάθαμε από πολύ νωρίς τη δυσκολία της διεκδίκησης των πολιτικών δικαιωμάτων, τις επιπτώσεις της φτώχειας στους ανθρώπους σε όλον τον κόσμο, καθώς και τη σημασία του σεβασμού στις άλλες κουλτούρες και το να λαμβάνεις υπόψη σου τις άλλες απόψεις" ανέφερε στην ανάρτησή του.\n"Η μητέρα μου πίστευε ότι η δύναμη έρχεται όχι όταν ρίχνεις τους ανθρώπους κάτω αλλά όταν τους εξυψώνεις. Και ήταν πάντα σίγουρη ότι η λογική και η πρόοδος θα προηγούνται της αδικίας και των πρωτόγονων ενστίκτων της ανθρωπότητας. "Ο κόσμος είναι πολύπλοκος, Μπαρ” συνήθιζε να μου λέει. "Γι’ αυτό είναι και τόσο ενδιαφέρον”, πρόσθεσε ο πρώην πρόεδρος.\n"Η γη της επαγγελίας" του Ομπάμα\nΣτο συγκεκριμένο βίβλιο, ο Ομπάμα υπογραμμίζει πόσο "βαθιές" είναι οι διαφορές της Αμερικής και πόσο η αποχώρηση του Ντόναλντ Τραμπ από μόνη της δεν θα είναι αρκετή για να τις γεφυρώσει.\nΣε απόσπασμα από τον πρώτο τόμο των απομνημονευμάτων του (που κυκλοφορεί στην Ελλάδα από τις εκδόσεις Athens Bookstore Publications) που δημοσίευσε το περιοδικό The Atlantic, ο προκάτοχος του Ντόναλντ Τραμπ ανατρέχει στα τέσσερα χρόνια που πέρασαν μετά την αναχώρησή του από τον Λευκό Οίκο.\n"Το πιο ανησυχητικό από όλα είναι ίσως ότι η δημοκρατία μας φαίνεται να είναι έτοιμη να πέσει σε κρίση", γράφει μεταξύ άλλων.


Οι μάρτυρες της Πίστεως στον καιρό του Αντιχρίστου. • Φιλούμενος - Ενάντια στην Νέα Τάξη Πραγμάτων\nΗμερομηνία : 20 Νοέμ 2019, 03:54\nΟι μάρτυρες της Πίστεως στον καιρό του Αντιχρίστου.\nΘέμα δημοσίευσης: Περί των ανθρώπων του Θεού ...κατά τις έσχατες ημέρες\nΔημοσιεύτηκε: 17 Απρ 2013, 11:42\nΜέχρι συντελείας του αιώνος, παιδί μου, δεν θα εκλείψουν οι προφήτες Κυρίου του Θεού, καθώς ποτέ δεν θα λείψουν και οι εργάτες του σατανά. Στις έσχατες όμως ημέρες, όσοι θα δουλέψουν αληθινά στο Χριστό, θα κρύψουν έξυπνα τους εαυτούς τους από τους ανθρώπους. Και αν δεν κάνουν σημεία και τέρατα οπως σήμερα, θα βαδίζουν πάντα στο δύσκολο δρόμο με κάθε ταπείνωση. Αυτοί θα βρεθούν στη Βασιλεία του Θεού μεγαλύτεροι απο τους σημειοφόρους πατέρες. Διότι στην εποχή τους δεν θα υπάρχει κανείς που να τον βλέπουν να κάνει σημεία θαυμαστά, ώστε να αναζωπυρώνεται το φρόνημά τους για να προχωρούν σε πνευματικούς αγώνες. Διότι όσοι θα κατέχουν τους ιερατικούς θρόνους σε όλον τον κόσμο, θα είναι εντελώς ακατάλληλοι, και δεν θα έχουν ιδέα από αρετή. Αλλά και οι ηγέτες των μοναχών θα είναι όμοιοι. Θα έχουν καταβληθεί από τη γαστριμαργία και την κενοδοξία, ώστε θα αποτελούν μάλλον σκάνδαλο για τους ανθρώπους και όχι υπογραμμό. Για αυτό θα παραμεληθεί η αρετή. Θα βασιλεύει παντού η φιλαργυρία. Αλλοίμονο όμως στους μοναχούς που θα ευπορούν σε χρυσάφι. Διότι αυτοί θα είναι όνειδος στα μάτια του Κυρίου και δεν πρόκειται να δουν Θεού πρόσωπο.\nΜοναχοί και λαϊκοί θα τοκίζουν τα χρήματά τους. Δεν θα προτιμούν να τους τα πολλαπλασιάζει ο Θεός με την ελεημοσύνη στους φτωχούς. Για αυτό και, αν δεν απομακρυνθούν από αυτή την πλεονεξία, θα καταποντιστούν στον τάρταρο. Τότε, λοιπόν, καθώς είπα και προηγουμένως, από άγνοια θα πλανηθούν οι πιο πολλοί στο χάος της πλατείας και ευρύχωρης οδού της απωλείας.\n«ΈΝΑΣ ΑΣΚΗΤΗΣ ΕΠΙΣΚΟΠΟΣ\nΑΓΙΟΣ ΝΗΦΩΝ ΕΠΙΣΚΟΠΟΣ ΚΩΝΣΤΑΝΤΙΑΝΗΣ Δ' ΑΙΩΝΑΣ»\n(από ανέκδοτο χειρόγραφο του 1334)\nΠΗΓΗ: http://www.pentapostagma.gr/2013/04/per ... z2QiSRAVnT\nΘέμα δημοσίευσης: Οι μάρτυρες της Πίστεως στον καιρό του Αντιχρίστου.\nΔημοσιεύτηκε: 28 Μαρ 2015, 20:44\nΤρόμος, φρικτή κόλαση βασανιστηρίων, πόλεμος βίαιος, σκληρός και αδυσώπητος θα επικρατήσουν εναντίον των πιστών Χριστιανών στον καιρό, που θα επικρατήσει ο Αντίχριστος. Εναντίον των πιστών του Χριστού οπαδών, που δεν θα μπορέσει ούτε η πλάνη, ούτε η βία του Αντιχρίστου να τους ξεστρατίσει από την αλήθεια της Εκκλησίας, θα φανερώσει ο Άνομος όλη την πανουργία και την πικρία του, όλο το αιμοβόρο και αιμοχαρές μένος του.\nΘα το θεωρήσει μεγάλη του προσβολή ο Αντίχριστος το γεγονός, ότι θα υπάρξουν θνητοί, που δεν θα του δηλώσουν υποταγή. Θα αφηνιάσει ο σατανοφόρος αυτός κατά των γενναίων ομολογητών της Πίστεως, που θα τολμήσουν να πουν όχι στο σχέδιό του και που θα διακηρύξουν την πίστη τους στο Χριστό.\nΣκεφθείτε, αγαπητοί αναγνώστες, πόσο μεγάλα, τρανά και γενναιόψυχα αναστήματα θα είναι οι μέλλοντες να μαρτυρήσουν επί Αντιχρίστου. Σκεφθείτε, ότι θα αντιπαλέσουν, όχι με κοσμικές αρχές και εξουσίες, μα με τον ίδιο τον Σατανοφόρο Αντίχριστο, με τον σκληρό και βίαιο αυτόν δυνάστη, τον ανθρωποκτόνο, τον Χριστοκτόνο, όπως φαντάσθηκε, και Χριστιανοκτόνο διάβολο.\nΟ νους μας ίσως νιώθει ίλιγγο μπροστά στην γενναιοφροσύνη τους, στο αδούλωτο της ψυχής τους φρόνημα. Ναι! Η πίστη τους θ’ αποτελέσει την μοναδική αντίδραση στο ψυχοκτόνο έργο του Αντιχρίστου. Θα είναι η αντίδρασή τους ζωοποιός δρόσος αισιοδοξίας σ’ αυτό το τρομακτικό βδέλυγμα της ερημώσεως. Οι Μάρτυρες του Χριστού θα τα βάλουν τότε με τη φωτιά, την φρίκη, την απειλή του θανάτου. Θα ηχήσουν οι φωνές τους, σαν θείο προμήνυμα νίκης κατά του Διαβόλου.\nΓεμάτος θαυμασμό στέκεται μπροστά σ΄αυτή την μελλοντική ένδοξη χορεία των Μεγάλων Μαρτύρων της Πίστεως ο Κύριλλος Ιεροσολύμων και λέγει, ότι οι πιο μεγάλοι Μάρτυρες του Χριστού θα είναι εκείνοι, του καιρού του Αντιχρίστου:\n«Υπέρ γαρ πάντας μάρτυρας εγώ φημί είναι τους τότε μάρτυρας».\nΟι Μάρτυρες αυτοί, όχι μονάχα θα πάθουν τα πιο μεγάλα, φοβερά κι ανήκουστα μαρτύρια, αλλά το πιο οδυνηρό γι’ αυτούς θα είναι, ότι όταν θα μαρτυρήσουν, θα γίνει η γη κόλαση σωστή, δεν θα νιώσουν την παραμικρή αλληλεγγύη και συμπαράσταση. Θα παλέψουν τα μεγάλα αυτά παληκάρια του Χριστού μ’ αυτόν τον ίδιο τον Αντίχριστο μόνοι τους.\nΣτο σημείο αυτό θαυμάζοντας ο Ιππόλυτος την μελλοντική εκείνη πάλη των Μαρτύρων με τον Αντίχριστο γράφει:\n«Μακάριοι οι τότε νικήσαντες τον τύραννον, ότι παρά τους πρώτους μάρτυρας ενδοξότεροι και υψηλότεροι έχουσι αναδειχθήναι. Οι γαρ πρώην τους αυτού υπασπιστάς ενίκησαν, ούτοι δε αυτόν τον διάβολον υιόν της απωλείας καταπαλαίσαντες και νικηταί γενόμενοι ποίων ουν εγκωμίων και στεφάνων ου κατακοσμηθήσονται παρά του βασιλέως ημών Ιησού Χριστού» (Ιππολ. Τομ. 6 σελ. 288)\nΠηγή: «Ο Αντίχριστος», Αρχ. Χαραλάμπους Βασιλοπούλου, εκδ. «ΟΡΘΟΔΟΞΟΣ ΤΥΠΟΣ» (Σελ. 247-249)\nhttp://makkavaios.blogspot.gr/2015/03/b ... t_625.html\nΘέμα δημοσίευσης: Re: Οι μάρτυρες της Πίστεως στον καιρό του Αντιχρίστου.\nΔημοσιεύτηκε: 28 Μαρ 2015, 21:49\nΕδώ κάτι μικρό (καμία σχέση με τα μαρτύρια που θα ζήσουν οι μάρτυρες στον καιρό του αντιχρίστου) παθαίνει η υγεία μας, και αμέσως είμαστε χεσμεντέν, "μας πάει να"......!!!\nΝα δω, αν ζούμε πως θα αντέξουμε τα μαρτύρια..!!! Μόνο με την δύναμη του Θεού θα αντέξουμε (αν ζούμε).\nΘέλει πολύ πνευματικό αγώνα και αυτό είναι κάτι πολύ δύσκολο στην εποχή μας...\nΟι Διαβολές είναι παντού τριγύρω μας...\nΛίγο να αφεθεί κάποιος, αμέσως "πέφτει"...:-(\nΔημοσιεύτηκε: 29 Μαρ 2015, 19:39\nΜέγας είναι ο αγών, αδελφοί, μάλιστα δε εις τούς πιστούς, κατά τούς καιρούς εκείνους, όταν γίνωνται σημεία και τέρατα υπ’ αυτού του Δράκοντος εν πολλή εξουσία· όταν πάλιν δεικνύει εαυτόν ως θεόν δια φοβερών φαντασμάτων, και ίπταται εις τον αέρα, και πάντες οι δαίμονες σηκώνονται εις τον αέρα, ως άγγελοι, έμπροσθεν του τυράννου· διότι φωνάζει μετά δυνάμεως, αλλάσσων μορφάς, και εκφοβίζων καθ’ υπερβολήν άπαντας τούς ανθρώπους· τότε, αδελφοί, ποιός θέλει ευρεθή τετειχισμένος, και μένων ασάλευτος, εάν δεν έχη το σημείον εν τη ψυχή του, δηλαδή την αγίαν παρουσίαν του μονογενούς Υιού του Θεού ημών;\nΌταν ίδη την απερίγραπτον εκείνην θλίψιν, η οποία γίνεται πανταχού εις πάσαν ψυχήν, η οποία δεν έχει τελείως παραμυθίαν, ούτε πάλιν άνεσιν εν γη και θαλάσση· όταν ίδη ότι συνταράσσεται ο σύμπας κόσμος, και φεύγει έκαστος δια να κρυβή εις τα όρη, και άλλος μεν αποθνήσκει της πείνης, άλλος δε λιώνει ως κερί εν δεινή θλίψει, και ουδείς υπάρχει ο ελεών· όταν ίδη άπαντα τα πρόσωπα δακρύοντα, και μετά πόθου ερωτώντας τούς ανθρώπους, μήπως ακούεται λόγος Θεού επί της γης; και ακούη ουδαμού.\nΠοιός θέλει υποφέρει τας ημέρας εκείνας; Ποιός δεν θα υπομείνη την θλίψιν την αφόρητον; όταν ίδη σύγχυσιν των λαών, οι οποίοι έρχονται από των περάτων της γης εις θέαν του ουρανού, και ίδη ότι πολλοί προσκυνούσιν έμπροσθεν του τυράννου, και κράζουσι μετά τρόμου, ότι συ είσαι ο Σωτήρ ημών· όταν ίδη ότι η θάλασσα ταράσσεται, και η γη ξηραίνεται, οι ουρανοί δεν βρέχουσι, τα φυτά μαραίνονται· άπαντες δε οι ευρισκόμενοι προς ανατολάς, φεύγουσι προς δυσμάς, εκ της πολλής δειλίας· και πάλιν δε οι ευρισκόμενοι προς δυσμάς, φεύγουσι προς ανατολάς μετά τρόμου, ο δε αναιδής λαβών τότε εξουσίαν θα αποστείλη δαίμονα εις πάντα τα πέρατα, ώστε να κηρύξη παρρησία, ότι βασιλεύς μέγας εφάνη μετά δόξης, έλθετε και ίδετε αυτόν. Ποιός είναι αυτός ο οποίος θα έχη τέτοια αδαμαντίνην ψυχήν, ώστε να υποφέρη γενναίως άπαντα τα σκάνδαλα; Ποιός άρα ο άνθρωπος αυτός, ως προείπον, ώστε να μακαρίσωσιν αυτόν πάντες οι άγγελοι;\nΕγώ φιλόχριστοι και τέλειοι αδελφοί, εφοβήθην εξ αυτής της ενθυμήσεως του Δράκοντος, μελετών καθ’ εαυτόν την θλίψιν, ήτις μέλλει να γίνη εις τούς ανθρώπους κατά τούς καιρούς εκείνους· διότι αυτός ο Δράκων είναι μιαρός, και φοβερός εις το γένος των ανθρώπων, και μάλιστα γίνεται πικρότερος εις τούς δυναμένους να νικώσι τα φαντάσματα αυτού. Διότι τότε θα ευρεθώσι πολλοί ευάρεστοι εις τον Θεόν, δυνάμενοι να σωθώσι εις τα όρη, και εις τα βουνά, και εις τούς ερήμους τόπους, μετά πολλών δεήσεων και υπερβολικών κλαυθμών. Διότι ο άγιος Θεός, θεωρών αυτούς εις τοιούτον απερίγραπτον κλαυθμόν και ειλικρινή πίστιν, ευσπλαχνίζεται αυτούς, ως φιλόστοργος πατήρ, και διατηρεί αυτούς όπου εκρύβησαν· διότι ο παμμίαρος δεν παύει του να ζητή τούς αγίους κατά γην και θάλασσαν, νομίζων ότι θέλει βασιλεύσει του λοιπού επί της γης, και πάντας υποτάσσει. Και νομίζει ο άθλιος ότι θα αντισταθή κατά την ώραν εκείνην την φοβεράν, όταν έλθη ο Κυριος εκ των ουρανών, μη γινώσκων ο άθλιος την ασθένειαν και υπερηφάνειαν αυτού, δια την οποίαν και εξέπεσεν. Όμως ταράσσει την γην, εκφοβίζει τα σύμπαντα δια ψευδών και μαγικών σημείων.\nΔημοσιεύτηκε: 06 Απρ 2015, 20:09\nΜακάριοι οι εν Κυρίω αποθνήσκοντες\nΓια όλους τους Μάρτυρες του Χριστού, μα πιο πολύ γι’ αυτούς, που θα μαρτυρήσουν στον φοβερό καιρό του Αντιχρίστου ισχύει ο προφητικός λόγος της Αποκαλύψεως που λέγει:\n«Και ήκουσα φωνής εκ του ουρανού λεγούσης∙ γράψον∙ μακάριοι οι νεκροί οι εν Κυρίω αποθνήσκοντες απάρτι. Ναι, λέγει το πνεύμα, ίνα αναπαύσωνται εκ των κόπων αυτών» (Αποκ. ΙΔ΄ 13).\nΦωνή από τον ουρανό έδωσε παραγγελία στον Ιωάννη να γράψει, να βεβαιώσει εγγράφως, για την ευτυχία, που θα προσμένει όσους θα πεθάνουν για την πίστη του Χριστού.\n- Γράψε, του λέγει, μακάριοι, τρισευτυχισμένοι θα είναι από τώρα, από τη στογμή του μαρτυρίου τους και στο εξής, εκείνοι, που θα πεθάνουν με την πίστη στο Χριστό. Ναι, το βεβαιώνει το Άγιο Πνεύμα, αυτό. Εκείνοι, που θα πεθαίνουν για τον Χριστό, θα τους προσμένει μακαριότητα, θα ξεκουρασθούν, όπως ταιριάζει σε νικητές.\nΟ Παντογνώστης Θεός, που ξέρει πόσο φοβεροί και δύσκολοι καιροί θαρθούν για τους αγωνιστές της Πίστεως, δεν τους αφήνει χωρίς ενδυνάμωση. Τους ενθαρρύνει, τους προετοιμάζει για την μεγάλη πάλη με τις δυνάμεις του σκότους και τον Αντίχριστο. Χαλυβδώνει την πίστη των οπαδών του Αρνίου-Χριστού.\nΜας καλεί όλους ο Ευαγγελιστής να φανούμε στύλοι, ν’ αναδειχθούμε Άγιοι, Μάρτυρες της Πίστεως. Καλεί την Χριστιανοσύνη όλων των αιώνων και ειδικότερα των εσχάτων καιρών να μείνει ανυπότακτη στην πλάνη και την βία του Αντιχρίστου.\nΚαλεί η φωνή του Θεού την ανθρωπότητα να δείξει ηρωϊσμό και αντοχή στις υπέρ της Χριστιανικής Πίστεως κακοπάθειές της. Μιλάει ειδικότερα για την καρτερία που πρέπει να δείξουν οι Χριστιανοί κατά τους χρόνους του Αντιχρίστου. Το «ώδε η υπομονή των αγίων εστίν» (Αποκ. ΙΔ΄ 12), που λέγει η Αποκάλυψις, εννοεί πιο πολύ τον άγριο και σκληρό καιρό του Αντιχρίστου. «Εν τούτω τω του Αντιχρίστου καιρώ, η υπομονή των αγίων ενδείκνυται» λέγει ο ερμηνευτής Αρέθας.\nΠως όμως θα μπορέσουν οι Χριστιανοί να έχουν τόση μεγάλη καρτερία; Πώς να μπορέσουν να μείνουν αλύγιστοι, όταν όλα θα σείονται και θα τραντάζονται από τους Προδρόμους του Αντιχρίστου και από τον ίδιο τον Αντίχριστο στους εσχάτους καιρούς;\nΤην απάντηση μας τη δίνει η Αγία Γραφή λέγουσα: «Αύτη εστίν η νίκη η νικήσασα τον κόσμον, η πίστις υμών». Στην πίστη βρίσκεται η ακαταμάχητη δύναμη.\nΚαι την πίστη αυτή των οπαδών του Χριστού τονώνει η προαναγγελομένη βεβαιότητα της αιώνιας χαράς και ευτυχίας. Ευτυχείς είναι οι αποθνήσκοντες εν Κυρίω «απάρτι», λέγει ο θεόπτης Συγγραφεύς της Αποκαλύψεως.\nΚαι η ουράνια φωνή της Αποκαλύψεως είναι θεία υπόσχεση, που έδωσε και θα δίνει δύναμη και ενθουσιασμό στις ψυχές των πιστών.\nΝα, λοιπόν, που θα βρίσκουν την δύναμη και το ηρωικό μεγαλείο της θυσίας τους οι γενναιόψυχοι Μάρτυρες καθώς θα συγκρούονται στο διάβα των αιώνων με τους προδρόμους του Αντιχρίστου και προ παντός εκείνοι, που θα αντιπαλαίσουν στους εσχάτους καιρούς με τον ίδιο τον Αντίχριστο.\nΠηγή: «Ο Αντίχριστος», Αρχ. Χαραλάμπους Βασιλοπούλου, εκδ. «ΟΡΘΟΔΟΞΟΣ ΤΥΠΟΣ» (Σελ. 250-253)\nΔημοσιεύτηκε: 03 Οκτ 2016, 19:42\nΑΠΟ ΤΙΣ ΔΙΔΑΧΕΣ ΤΟΥ ΑΓΙΟΥ ΝΕΚΤΑΡΙΟΥ ΤΗΣ ΟΠΤΙΝΑ («Ο ΔΙΚΟΣ ΜΑΣ ΑΓΙΟΣ – ΚΑΤΑΚΟΜΒΙΤΗΣ»)\nΣημείωσις: Τό παρακάτω ἀπόσπασμα ειναι ἀπό τό βιβλίον «Ό Όσιος Νεκτάριος ό τελευταίος στάρετς της Οπτινα, 1853 -Μάιος 1928»πού ἐξέδωσε ἡ Ἱερά Μονή Συμεών τοῦ Νέου Θεολόγου Κάλαμος. Τό ἀδιάφθορον λείψανόν τοῦ ἁγίου Νεκταρίου τῆς Ὄπτινα, τό προσεκύνησα ἀρκετές φορές, κατά τάς ἐπισκέψεις μου εἰς Ρωσίαν, μαζί μέ τό λείψανον τοῦ ἁγίου “Αμβροσιου τῆς ὌΠτινα.\nἮταν πολύ χαρακτηριστική ἡ ἀπάντησις τῶν Κληρικῶν καί τινων λαϊκῶν τῆς Ἐκκλησίας τῶν Κατακομβῶν τῆς Ρωσίας, οἱ ὁποῖοι μᾶς συνώδευσαν κατά τήν πρώτην ἐπίσκεψίν μας εἰς Ὄπτινα, περί τοῦ ἁγίου τούτου. Εἰς τό ἐρώτημά μας, (ὅταν ἐπρόκειτο νά προσκυνήσουμε τό λείψανον τοῦ ἁγίου, τό ὁποῖον τότε ειχαν κάπου στόν προνάρθηκα): «Μήπως ἀνῆκε εἰς τούς Σεργινιαστάς»;»ΟΧΙ», μοῦ ἀπήντησαν, «ΕΙΝΑΙ Ο ΔΙΚΟΣ ΜΑΣ ΑΓΙΟΣ, ΕΙΝΑΙ ΑΠΟ ΤΟΥΣ ΠΡΩΤΟΥΣ ΤΩΝ ΚΑΤΑΚΟΜΒΩΝ».\nΙΣΤ. ΔΙΔΑΧΗ ΓΙΑ ΤΗΝ ΣΥΝΤΕΛΕΙΑ ΤΟΥ ΚΟΣΜΟΥ”.\nΚάποτε ή Νεκταρία Κοντσέβιτς τον ρώτησε για την συντέλεια του κόσμου.\nΌ Στάρετς λοιπόν της έδειξε επιστολές πού είχε λάβει, οι οποίες περιέγραφαν «οράματα»: κάποιοι π.χ. είπαν ότι είδαν τον Σωτήρα Χριστό και τους «βεβαίωσε» πώς το τέλος του κόσμου έρχεται σύντομα. Άλλες αναφέρονταν σε αποκόμματα εφημερίδων πού έγραφαν ότι ό Μεσσίας εμφανίστηκε στην Ινδία και ό προφήτης Ηλίας στην Αμερική και τα όμοια.Ό στάρετς Νεκτάριος μίλησε αρκετά γι” αυτό το θέμα. Τέλος χαμογέλασε με νόημα και της είπε τα παρακάτω λόγια:- Γιατί απευθύνεστε στην μικρόνοιά μου; (πάντα υποτιμούσε τον εαυτό του λέγοντας ότι είναι περιορισμένων νοητικών δυνατοτήτων).\nΡώτησε τους μοναχούς της Όπτινα.Θα σου πουν όλα όσα είναι απαραίτητα για το θέμα αυτό. Όταν τους επισκέφθηκα και τους ρώτησα, γράφει ή ίδια, μου απάντησαν:\n«Υπάρχουν άνθρωποι πού ασχολούνται συνεχώς με την συντέλεια κι ολοένα ψάχνουν να βρουν σημεία για το τέλος του κόσμου. Δεν νοιάζονται όμως για τις ψυχές τους• τους ενδιαφέρει μόνο να κάνουν εντύπωση στους άλλους, να μεταδώσουν νέα πού θα προκαλέσουν αίσθηση. Άλλα δεν είναι ωφέλιμο στον άνθρωπο να γνωρίζει τον χρόνο της Δευτέρας Παρουσίας. Γρηγορείτε και προσεύχεστε, είπε ό Σωτήρας μας. Αυτό σημαίνει πώς δεν χρειάζεται να μαντεύουμε, αφού τα πάντα θ” αποκαλυφθούν στους πιστούς, όταν έρθει ή ώρα• αλλά να γρηγορούμε και ν” αγρυπνούμε πνευματικά, δηλ. να είμαστε πάντα έτοιμοι».\nΌ Στάρετς έμεινε πολύ ικανοποιημένος με την απάντηση των μοναχών, γιατί κι ο ίδιος δεν συμφωνούσε με όσους εμπιστεύονται τις φαντασιώσεις αυτού του είδους.\nΚι επαναλάμβανε αρκετές φορές:- Κρατηθείτε γερά στην Ορθοδοξία.β”.\n- Τι μας περιμένει;\n- Μεγάλες κοινωνικές καταστροφές περιμένουν την ανθρωπότητα, απαντούσε. Τα τωρινά βάσανα μας μοιάζουν με τσιμπήματα εντόμων, συγκρινόμενα με τα βάσανα των εσχάτων χρόνων. Πολλοί το διαισθάνονται ενστικτωδώς, όπως τα μυρμήγκια την κακοκαιρία. Άλλα οι πιστοί χριστιανοί μπορούν να μην φοβούνται- ή χάρη του Θεού τους προστατεύει πάντα. Στα τέλη θα συμβεί με τους πιστούς ότι έγινε με τους αποστόλους πριν από την κοίμηση της Θεοτόκου. Ο κάθε πιστός, οπού κι αν βρίσκεται, θα μεταφερθεί μ” ένα σύννεφο μέσα στην κιβωτό της Εκκλησίας. Μόνο αυτοί πού θα βρεθούν μέσα θα σωθούν.\nΉ εποχή μας είναι παρόμοια με την εποχή του Νώε. Ό Κύριος επί έξι αιώνες προειδοποιούσε πώς θα γίνει κατακλυσμός, αλλά δεν τον πίστεψαν και δεν μετανόησαν μέσα στο αμέτρητο πλήθος των ανθρώπων βρέθηκε μόνο ένας δίκαιος και ή οικογένεια του, ό Νώε, πού πίστεψε πώς θα έρθει ό κατακλυσμός και το έλεγε σε όλους, αλλά αυτοί δεν τον άκουγαν. Ακόμη κι οι εργάτες πού προσέλαβε για να κατασκευάσουν την κιβωτό, δεν πίστεψαν και γι” αυτό πήραν μόνο τον μισθό της δουλείας τους, αλλά δεν σώθηκαν χάθηκαν κι αυτοί στον κατακλυσμό. Εκείνη ή εποχή είναι προμήνυμα της δικής μας. Ή κιβωτός είναι ή Εκκλησία. Μόνο όσοι είναι μέσα θα σωθούν.\nhttp://archangelosmichail.gr/ti-mas-per ... us-kerous/\nΔημοσιεύτηκε: 03 Δεκ 2016, 19:31\nΔημοσιεύτηκε: 04 Δεκ 2016, 09:35\nΚαι δεν είναι μόνο αυτό,οτι δεν θα τον αναγνωρίσουν,ειναι και ότι δεν θα καταλαβαίνουν καν ούτε τα πρόδρομα σημάδια της ελευσεως του.Οπως κοιμάται και όλος ο ελληνικός λαός,που δεν συνδέει την οικονομική καταστροφή του με την ελευση Εκείνου......\nΑυγα στον Αλογοσκούφη....\nΜεγάλο ηλιακό ρήγμα στον Ήλιο παρακολουθούν οι επιστήμονες\nΜαθητικό «Νon» στον Σαρκοζί


Easy driver: Η μικρή Έλενα παραδίδει μαθήματα cart - Queen.gr\nEasy driver: Η μικρή Έλενα παραδίδει μαθήματα cart\nΤο κορίτσι είδωλο\nΑν έχεις την τύχη να ακολουθείς τη Δέσποινα Καμπούρη στο Instagram, τότε θα έχεις δει σίγουρα πως η μεγάλη της κόρη έχει παραπάνω από ένα ταλέντα. Είναι το κορίτσακι αυτό που το θέλουμε για αδερφή μας, για ανιψιά μας και μεγαλώνοντας ακόμη και για φίλη μας.\nΗ μικρή Έλενα είναι επίσης και ένα απίστευτα τολμηρό κορίτσι, αφού ήταν ακόμη Μάρτιος όταν φόρεσε το μαγιό της και έκανε το πρώτο της μπάνιο στη θάλασσα. Βέβαια εκείνη την ημέρα μας εξέπληξε, γιατί εκτός από μπάνιο σκέφτηκε να δοκιμάσει τις ικανότητες της στο SUP.\nΌπως καταλαβαίνεις αυτόματα έγινε το είδωλο μας, αφού είναι το απόλυτο «άθλημα» που μπορείς να κάνεις το καλοκαίρι και η Έλενα ήταν αυτή που το ξεκίνησε πρώτη φέτος. Σήμερα όμως, μας εξέπληξε μία ακόμη φορά καθώς μας απέδειξε πως είναι και easy driver, αφού μας παρέδωσε μαθήματα cart.\nΗ Δέσποινα Καμπούρη κοινοποίησε πριν από λίγη ώρα στο Instagram account της μία φωτογραφία με την Έλενα, η οποία φοράει το κράνος της και μας κάνει το σήμα της νίκης. Σίγουρα τα πήγε απίστευτα καλά και σε αυτό. «Ε» for Έλενα!


Διασκεδάζουν και τα ψάρια! - Ecozen\nΑρχική Ειδήσεις Διασκεδάζουν και τα ψάρια!\nΔιασκεδάζουν και τα ψάρια!\n22 Οκτωβρίου 2014 - 09:10\nΤα ψάρια διασκεδάζουν…παίζοντας, δείχνει νέα μελέτη του Πανεπιστημίου Νόξβιλ του Τεννεσσί. Ο επικεφαλής της μελέτης, Γκόρντον Μπούργκαρντ, καθηγητής Ψυχολογίας και Εξελικτικής Βιολογίας, ορίζει το «παιχνίδι» με έναν τρόπο που επιτρέπει τον εντοπισμό τέτοιας συμπεριφοράς σε είδη όπως ερπετά, ασπόνδυλα και σφήκες, που προηγουμένως δε θεωρούνταν ικανά για κάτι τέτοιο.\n«Το παιχνίδι είναι μία επαναλαμβανόμενη συμπεριφορά η οποία είναι ατελώς λειτουργική στο πλαίσιο ή στην ηλικία κατά την οποία λαμβάνει χώρα, και ξεκινάει οικειοθελώς όταν το ζώο ή το άτομο βρίσκεται σε μία χαλαρή κατάσταση χαμηλού στρες», δήλωσε ο Μπούργκαρντ.\nΟ Μπούργκαρντ και η ομάδα του, σε συνεργασία με το Εθνικό Ζωολογικό Πάρκο Σμιθσόνιαν στην Ουάσιγκτον, αποτελούν τους πρώτους ερευνητές που κατέγραψαν συμπεριφορά παιχνιδιού σε ψάρια με διάφορα αντικείμενα. Αρκετά είδη ψαριών εμφανίζουν τέτοιες συμπεριφορές αλλά ένα συγκεκριμένο είδος πέρκας τους τράβηξε την προσοχή.\nΗ ομάδα μελέτησε και κατέγραψε τη συμπεριφορά τριών αρσενικών ψαριών κατά τη διάρκεια δύο ετών, και παρατήρησαν τα ψάρια να χτυπούν επανειλημμένως ένα θερμόμετρο στο βυθό της δεξαμενής τους. Η παρουσία ή μη φαγητού ή άλλων ψαριών μέσα στο ίδιο ή σε διπλανό ενυδρείο δε φέρεται να επηρέαζε τη συμπεριφορά τους. Αυτή η συνεχόμενη επίθεση στο θερμόμετρο ικανοποιεί τα κριτήρια του Μπούργκαρντ για τον ορισμό του παιχνιδιού.\n«Η γρήγορη ανόρθωση -σαν εκκρεμές- του θερμομέτρου ήταν πιθανότητα το πρωταρχικό ερέθισμα που διατήρησε το ενδιαφέρον και τη συμπεριφορά των ψαριών», δήλωσε ο Μπούργκαρντ. «Έχουμε παρατηρήσει χταπόδια να κάνουν κάτι παρόμοιο τραβώντας μπάλες στο βάθος του ενυδρείου και μετά να τις παρατηρούν να επανέρχονται στην επιφάνεια. Αυτό το αντιδραστικό χαρακτηριστικό είναι κοινό και στα παιχνίδια που χρησιμοποιούνται για μικρά παιδιά και κατοικίδια», πρόσθεσε.\nΗ έρευνα απεικονίζει πώς το παιχνίδι είναι ενσωματωμένο στη βιολογία των ειδών, συμπεριλαμβανομένου του εγκεφάλου. Το παιχνίδι, όπως και μεγάλο μέρος της ψυχολογίας και της συμπεριφοράς των ζώων, αποτελεί μέρος της εξελικτικής τους ιστορίας και δεν είναι απλά μία τυχαία συμπεριφορά χωρίς νόημα, υποστηρίζει η έρευνα.\nΠροηγούμενο άρθροΣτΕ: «Πράσινο φως» για την κατασκευή της χωματερής στο Γραμματικό\nΕπόμενο άρθροΠρος διαγωνισμό 20 μεταλλευτικοί χώροι και 9 δημόσιες εκτάσεις βιομηχανικών ορυκτών


Οι Εpwτικές Πρoβλέψεις Tης Πέμπτης: Παλιές Aγάπες «Σπάvε» Το Πάγo Σε Aυτά Τα 3 Ζώδια – spicynews12\nΑρχική/ΔΙΑΦΟΡΑ/Οι Εpwτικές Πρoβλέψεις Tης Πέμπτης: Παλιές Aγάπες «Σπάvε» Το Πάγo Σε Aυτά Τα 3 Ζώδια\nΣε ραντεβού που θα κλείσετε θα ανοιχτεί αποκαλυπτική ερωτική συζήτηση. Αναλυτικές εξηγήσεις που θα δοθούν μεταξύ σας θα βάλουν τάξη σε παρελθοντικά ζητήματα, ανοιχτό θα είναι το ενδεχόμενο επανασύνδεσης!\nΑισιόδοξο θα είναι το σκεπτικό σας, η στάση σας θα είναι προσιτή, θα σας πλησιάσει πρόσωπο με κάπως πιο “θερμές” από τις συνηθισμένες βλέψεις, ανοιχτό θα είναι το ενδεχόμενο οι επαφές σας να ξεφύγουν από το φιλικό πλαίσιο και να περάσουν στο ερωτικό. Προμηνύεται έναρξη σταθερής σχέσης, οι εξελίξεις θα βρίσκονται στα δικά σας χέρια.\nΣτην επικοινωνία σας θα τα πάτε μια χαρά, εκφραστικότητα θα σας χαρακτηρίζει. Ένα συγκεκριμένο πρόσωπο θα σας πλησιάσει με ερωτικές βλέψεις, δείξτε του εμπιστοσύνη, θα υπάρξει δυνατότητα δεσμού!\nθα περάσετε σε νέα σχέδια που θα βρουν άμεσα υλοποίηση. Θερμή θα είναι η επικοινωνιακή σας τακτική, θα είστε σε θέση να δείξετε κατανόηση και διαλλακτικότητα στο ταίρι σας. Έρχεται ερωτική ισορροπία μέσα στη σχέση σας, θα υπάρξουν ευχάριστες ερωτικές στιγμές με θερμές υποσχέσεις.\nΗ σημερινή αστρολογική όψη, θα σας οδηγήσει σε πράξεις συναισθηματικής απελευθέρωσης, θα καταφέρετε να εκφραστείτε ξεκάθαρα και με απόλυτη ειλικρίνεια. Γοητεία και ελκυστικότητα θα είναι τα χαρακτηριστικά σας και επειδή θα υπάρξουν πρόσωπα που θα θελήσουν να σας πλησιάσουν, γι’ αυτό αφήστε το πεδίο ελεύθερο!\nΈρχονται γεγονότα που θα δημιουργήσουν νέες συνθήκες μέσα στη σχέση σας, σήμερα δεν αποκλείεται να μιλήσετε με το ταίρι σας περί δέσμευσης. Προσπαθήστε να αποφύγετε πιέσεις και αγχωμένες κινήσεις, κινηθείτε με τάξη και πρόγραμμα, οι εξελίξεις θα δουλέψουν υπέρ σας.\nΘερμή και ερωτική θα είναι η στάση σας, η διορατικότητά σας θα βρίσκεται σε υψηλό επίπεδο, στόχος σας θα είναι η συναισθηματική σταθερότητα. Σας παροτρύνω να δεχτείτε προτάσεις φίλων ή ερωτικών προσώπων, κάποιος θα προσπαθήσει να σας πλησιάσει με ξεκάθαρη ερωτική διάθεση!\nΕρωτική γοητεία θα υπάρχει στο παρουσιαστικό σας, σήμερα θα κερδίσετε την προσοχή και το ενδιαφέρον ενός συγκεκριμένου προσώπου. Για εσάς τους ερωτικά μόνους θα υπάρξει απρόοπτη γνωριμία, αν επιθυμείτε κάτι σταθερό στη ζωή σας τώρα θα δοθεί η κατάλληλη ευκαιρία.\nαποφύγετε να φανείτε εσωστρεφείς, μη φοβηθείτε να ανοίξετε την καρδιά σας, θα βρείτε την ανταπόκριση που αναζητάτε. Ευχάριστο ερωτικό συμβάν έρχεται στη ζωή σας, θα αφορά πρόταση που η αποδοχή της από εσάς θα φέρει μόνιμη, δεσμευτική κατάληξη!\nΗ όψη της ημέρας θα σας βοηθήσει να ξεδιπλώσετε την ερωτική πλευρά του χαρακτήρα σας, δε θα λείψουν οι έντονες ερωτικές εξομολογήσεις, θα είστε σε θέση να προβείτε σε τολμηρές προτάσεις. Παραγκωνίζετε αναστολές και προκαταλήψεις, απαλλάσσεστε από πρόσωπα, καταστάσεις και θεωρίες, που μέχρι τώρα περιόριζαν την έκταση της δράσης σας.\nΚινηθείτε αποφασιστικά και με πίστη τον εαυτό σας, οι συνθήκες θα είναι ευνοϊκές, έρχονται ανοίγματα και ερωτικές συναντήσεις που θα σας βοηθήσουν να εξελιχθείτε προχωρώντας ένα βήμα πιο μπροστά. Η διαίσθηση σας θα είναι έντονη δεν πρόκειται να σας ξεγελάσει, εμπιστευτείτε την σε συζητήσεις και σε ενδεχόμενα επανασύνδεσης!\nΑυτή τη φορά θα αλλάξετε τρόπο σκέψης, θα δοκιμάσετε τις δυνατότητες σας με κύρια επιδίωξη να εκπληρώσετε κάποιες εσώψυχες σας επιθυμίες. Τα γεγονότα θα είναι ευνοϊκά, σας δίνω τη συμβουλή να κινηθείτε άμεσα και αποφασιστικά. ……πηγή\n«Μαύρο και το 2021» – H δυσάρεστη πρόβλεψη του Κώστα Λεφάκη\nKώστας Λεφάκης Για Eρμή Στoν Σκoρπιό: Μεγάλες Οι «Aλλαγές» Σε Έpwτα-Xρήμα Για 5 Ζώδια


Ηνωμένο Βασίλειο: Ίντερσεξ ακτιβιστές δέθηκαν με χειροπέδες μπροστά στο Κοινοβούλιο. – t-zine.gr\nΤρεις ίντερσεξ ακτιβιστές δέθηκαν με χειροπέδες μπροστά στο Κοινοβούλιο σήμερα, διαμαρτυρόμενοι. Πρόκειται για την καλλιτέχνη Ela Xora, τον συγγραφέα Joe Holliday και τη μητέρα του Julia Farmer που διαδήλωσαν κατά τη θεσμοποιημένης κακοποίησης και σκληρότητας που αντιμετωπίζουν οι άνθρωποι που γεννιούνται ίντερσεξ.\nΊντερσεξ ονομάζονται οι άνθρωποι που γεννούνται με ανατομία -εν μέρει ή εν όλω- που δε βρίσκονται σε αντιστοιχία με τους τυπικούς ορισμούς για το φύλο. Υπάρχουν διακυμάνσεις που αφορούν τα επίπεδα ορμονών, τα γεννητικά όργανα ή τα χρωμοσώματα που ποικίλουν στο ίντερσεξ στάτους. Πολλοί ίντερσεξ άνθρωποι γεννώνται παρ’ όλα αυτά με τυπικά γεννητικά όργανα και τούτο έχει συνέπεια πως ένας μεγάλος αριθμός εξ αυτών δε γνωρίζει πως είναι ίντερσεξ, μέχρι την ενηλικίωση. Υπολογίζεται πως 1 στα 100 μωρά πιστεύεται πως γεννιούνται ίντερσεξ (εδώ).\nΑξίζει να σημειωθεί πως το Συμβούλιο της Ευρώπης, αλλά και η Διεθνής Αμνηστία συμφωνούν πως το Ηνωμένο Βασίλειο πρέπει να αρχίσει να καταγράφει αναλυτικές πληροφορίες για τους ίντερσεξ ανθρώπους καθώς επίσης να νομοθετήσει προς τη κατεύθυνση ίσων δικαιωμάτων.\nΗ διαμαρτυρία μπροστά στο Κοινοβούλιο έγινε με το αίτημα να αναγνωριστεί η συστηματική κακοποίηση των ίντερσεξ ανθρώπων, καθώς υφίστανται επεμβάσεις στα γεννητικά όργανα δίχως την έγκρισή τους. Για παράδειγμα, ο Holliday, αναφέρει πως υπέστη χειρουργική επέμβαση χωρίς τη συναίνεσή του, και μεγάλωσε ως κορίτσι ως αποτέλεσμα των ιατρικών συστάσεων, όταν γεννήθηκε χωρίς πέος. Τώρα, δραστηριοποιείται μέσω οργανώσεων ανθρωπίνων δικαιωμάτων και μετέχει σε διαδηλώσεις ώστε οι ίντερσεξ άνθρωποι να μην υφίστανται αυτές τις κακοποιήσεις.\nΗ Xora, ο Halliday και η Farmer, δέθηκαν μπροστά στα κιγκλιδώματα του Κοινοβουλίου, με την αστυνομία του Κοινοβουλίου να τους απωθεί, την Πέμπτη 10/3. Όταν αφέθηκαν να προχωρήσουν μέσα, δεν επετράπη στην Xora να μπει εάν δεν έβγαζε τη μάσκα. Εκείνη δήλωσε πως δε θα βγάλει τη μάσκα μέχρις ότου η κυβέρνηση νομοθετήσει ώστε οι ίντερσεξ άνθρωποι να μην είναι αόρατοι. Ο Holliday και η Farmer πέρασαν το πρώτο εμπόδιο όμως τους σταμάτησαν στη προσπάθειά τους να προχωρήσουν όσο φορούσαν τις χειροπέδες. Αφότου έβγαλαν τις χειροπέδες μετά από «διάλεξη» από τον επικεφαλή ασφαλείας, τους επετράπη να προχωρήσουν. Δυστυχώς, όμως, όταν μπήκαν όλοι οι βουλευτές είχαν ήδη φύγει.\nΤον περασμένο μήνα, η Κυβέρνηση ανακοίνωσε τα πορίσματα της Επιτροπής για τη Τρανς Ισότητα που ξεκίνησε τον περασμένο χρόνο (εδώ μετάφραση από την Πάρβη Πάλμου). Οι συστάσεις της επιτροπής συμπεριλαμβάνουν τη μείωση του ορίου ηλικίας για τη νομική αναγνώριση της ταυτότητας φύλου στα 16 έτη.\nΗ Xora δήλωσε: « Η κυβέρνηση έκανε εξαιρετική δουλειά στην πρόσφατη έκθεση για τους τρανς ανθρώπους, όμως τώρα πρέπει να εργαστεί και για τα προβλήματα που αντιμετωπίζουν οι ίντερσεξ άνθρωποι και τις κακοποιήσεις που υφίστανται, οι οποίες έχουν αναγνωριστεί από την Επιτροπή κατά των Βασανιστηρίων του ΟΗΕ, αλλά και άλλους διεθνείς οργανισμούς. Το αποτέλεσμα αυτό πρέπει να πάρει μορφή σε νόμο. Σας παρακαλούμε Πρωθυπουργέ Κάμερον και Υπουργέ Ισότητας MariaMiller, ξεκινήστε άμεσα για την ισότητα των ίντερσεξ ανθρώπων».\n(Video από τον Lewis Peters, πρόσθετο ρεπορτάζ από Joe Morgan).


O Σχοινάς, οι τεκτονικές πλάκες και η μεταμνημονιακή Ελλάδα - Ευρωεκλογές\nO Σχοινάς, οι τεκτονικές πλάκες και η μεταμνημονιακή Ελλάδα\n30-08-2017 08:57 του evroekloges-admin\nΣημαντική παρέμβαση με βλέμμα προς την Ελλάδα μετά τα μνημόνια έκανε σήμερα ο Μαργαρίτης Σχοινάς. Σε ένα άρθρο, όπου -όπως τονίζει- εκφράζει προσωπικές απόψεις, ο Θεσσαλονικιός εκπρόσωπος Τύπου της Κομισιόν και στενός συνεργάτης του Ζαν-Κλοντ Γιούνκερ σημειώνει για το άμεσο μέλλον ότι «όσο πιο ευκρινές είναι το μεταρρυθμιστικό στίγμα, τόσο θα πείθονται οι πάντες ότι η Ελλάδα αλλάζει».\nΣε άρθρο του που δημοσιεύεται στην «Καθημερινή της Κυριακής» θυμάται το Καστελόριζο και την ανακοίνωση του Γιώργου Παπανδρέου για την προσφυγή στα μνημόνια. «Από την ημέρα του Καστελλόριζου το 2010 μέχρι σήμερα, έναν χρόνο πριν τη λήξη της μνημονιακής εποχή, η αλήθεια προβάλλει ωμή: στην Ελλάδα τα τελευταία χρόνια δεν κινούνται οι βαρκούλες του Καστελλόριζου, αλλά οι τεκτονικές πλάκες πάνω στις οποίες είχε χτιστεί ένα σαθρό οικοδόμημα, που διέψευσε τις προσδοκίες των Ελλήνων», τονίζει ο κ. Σχοινάς.\nΚαι προσθέτει: «Οι πολίτες -ιδιαίτερα οι πιο αδύναμοι- που σήκωσαν το ιστορικό βάρος της δημοσιονομικής προσαρμογής έχουν δικαίωμα στην αλήθεια. Τώρα πια ξέρουν ότι εύκολες λύσεις δεν υπάρχουν, ούτε βαρκούλες που αρμενίζουν. Όσοι τις υποσχέθηκαν απλά μετρήθηκαν απέναντι στο ανέφικτο. Οι μεσσιανικές συνταγές εξαντλήθηκαν. Τώρα είναι η ώρα της επόμενης μέρας. Της ψύχραιμης ανάλυσης για το πώς οι κινούμενες τεκτονικές πλάκες, αντί να οδηγήσουν σε έναν καταστρεπτικό σεισμό, θα συνθέσουν ένα δημιουργικό ελπιδοφόρο αύριο».\nΣτη συνέχεια, ο κ. Σχοινάς θέτει τα ζητούμενα ενόψει του Αυγούστου του 2018. «Όσο πιο πιεστικές και βαθιές είναι οι αλλαγές τόσο πιο σταθερά θα πατήσει η χώρα στα πόδια της στον μεταμνημονιακό ορίζοντα και θα μπορέσει να κινηθεί προς τα εμπρός. Όσο πιο σαφές και ευκρινές είναι το μεταρρυθμιστικό στίγμα τόσο θα πείθονται οι πάντες, εταίροι, δανειστές και αγορές -και πάνω από όλα οι πολίτες-, ότι η Ελλάδα αλλάζει. Περισσότερο από όλους θα καταλαβαίνουμε εμείς οι ίδιοι ότι ζούμε σε μια χώρα που αξίζουμε. Εκεί που οι βαρκούλες αρμενίζουν κάτω από τον χρυσό μας ήλιο, αλλά για τους σωστούς λόγους», σημειώνει με νόημα.\nTags: ΕΛΛΑΔΑ, ΜΑΡΓΑΡΙΤΗΣ ΣΧΟΙΝΑΣ, ΜΕΤΑΜΝΗΜΟΝΙΟ\nΤο ουζάκι του Μαργαρίτη Σχοινά με θέα τον Θερμαϊκό…


Ο ΧΑΦΙΕΣ: Σε βαριά κατάθλιψη έχουν πεσει οι Έλληνες\nΣε βαριά κατάθλιψη έχουν πεσει οι Έλληνες\nΖοφερές μπορούν να χαρακτηριστούν οι προβλέψεις των Ελλήνων για το επόμενο 12μηνο τόσο σε προσωπικό όσο σε εθνικό και βεβαίως οικονομικό επίπεδο, σύμφωνα με το τελευταίο Ευρωβαρόμετρο που δημοσιεύθηκε σήμερα (στοιχεία άνοιξης 2017).\nH συντριπτική πλειονότητα (το 98% από 97% το φθινόπωρο του 2016) χαρακτηρίζει "κακή” την τρέχουσα οικονομική κατάσταση στη χώρα\nΕιδικότερα, η συντριπτική πλειονότητα (το 98% από 97% το φθινόπωρο του 2016) χαρακτηρίζει "κακή” την τρέχουσα οικονομική κατάσταση στη χώρα, όταν στην Ε.Ε. των 28, το αντίστοιχο ποσοστό είναι στο 51%, μειωμένο κατά πέντε ποσοστιαίες μονάδες σε σχέση με την προηγούμενη έρευνα.\nΣε προσωπικό επίπεδο, το 69% των ερωτώμενων δηλώνει ότι η οικονομική κατάσταση του νοικοκυριού του είναι κακή (στο 27% ο ευρωπαϊκός μέσος όρος), και το 49% δηλώνει το ίδιο για την εργασιακή κατάσταση στην οποία βρίσκεται (έναντι 22% πανευρωπαϊκά).\nΤην ίδια στιγμή, πάνω από 6 στους 10 Έλληνες (62% από 61% προηγουμένως) εκτιμά ότι το επόμενο 12μηνο θα είναι χειρότερο για την ελληνική οικονομία, ενώ το 30% προβλέπει ότι η ήδη επιβαρυμένη κατάσταση θα παραμείνει αμετάβλητη.\nΔυσοίωνες είναι οι προβλέψεις και για την κατάσταση της απασχόλησης στη χώρα, με το 61% να θεωρεί ότι θα επιδεινωθεί και το 80% να μην βλέπει καμία βελτίωση στην προσωπική του εργασιακή κατάσταση (το 58% δηλώνει ότι παραμένει ίδια και το 22% ότι θα χειροτερεύσει).\nΣτην ερώτηση «ποια είναι τα δύο σημαντικότερα προβλήματα που αντιμετωπίζει αυτή τη στιγμή η χώρας σας», το 51% απαντά η ανεργία\nΣτην ερώτηση «ποια είναι τα δύο σημαντικότερα προβλήματα που αντιμετωπίζει αυτή τη στιγμή η χώρας σας», το 51% απαντά η ανεργία, το 45% αναφέρεται στην οικονομική κατάσταση που επικρατεί στην Ελλάδα και το 26% ξεχωρίζει το κρατικό χρέος.\nΣτο μέτωπο της ανεργίας, 7 στους 10 θεωρούν ότι τα χειρότερα είναι μπροστά μας και το 29% θεωρεί ότι το πρόβλημα έχει φτάσει στην κορύφωσή του.\nΙδιαίτερα χαμηλά στη χώρα μας είναι και τα επίπεδα εμπιστοσύνης στην κυβέρνηση (μόλις το 11% την εμπιστεύεται) και το εθνικό κοινοβούλιο (13%), ενώ το επίπεδο εμπιστοσύνης στην Ε.Ε. βρίσκεται στο 22%.\nΤην ίδια στιγμή, στην υπόλοιπη Ευρώπη, η εμπιστοσύνη στην Ευρωπαϊκή Ένωση αυξάνεται συνεχώς\nΤέλος, μειωμένο κατά τέσσερις ποσοστιαίες μονάδες είναι το ποσοστό των Ελλήνων που συμμετείχαν στο Ευρωβαρόμετρο και τάσσονται υπέρ της νομισματικής ένωσης και του ευρώ.\nΣύμφωνα με τα στοιχεία της άνοιξης, θετικά διακείμενο είναι το 64% σε σχέση με το 68% το φθινόπωρο του 2016.\nΤι δείχνουν τα στοιχεία σε επίπεδο Ε.Ε.\nΤην ίδια στιγμή, στην υπόλοιπη Ευρώπη, η εμπιστοσύνη στην Ευρωπαϊκή Ένωση αυξάνεται συνεχώς, φθάνοντας στο υψηλότερο επίπεδό της από το 2010, ενώ η υποστήριξη για το ευρώ καταγράφει επίσης το υψηλότερο ποσοστό της από το 2004 και μετά.\nΕιδικότερα, η πλειονότητα των απαντησάντων (56%) αισιοδοξούν για το μέλλον της ΕΕ – αύξηση έξι ποσοστιαίων μονάδων σε σχέση με το φθινόπωρο του 2016. Οι πλέον σημαντικές αυξήσεις παρατηρούνται στη Γαλλία (55%, +14 μονάδες από το περασμένο φθινόπωρο), στη Δανία (70%, +13 μονάδες) και στην Πορτογαλία (64%, +10 μονάδες).\nΤέλος, το 68% των Ευρωπαίων αισθάνονται πολίτες της ΕΕ• αυτό είναι το υψηλότερο επίπεδο που έχει επιτευχθεί ποτέ για τον εν λόγω δείκτη.\nΠερίπου οι μισοί Ευρωπαίοι θεωρούν ότι η τρέχουσα κατάσταση της εθνικής οικονομίας τους είναι "καλή" (46%, +5 ποσοστιαίες μονάδες από το φθινόπωρο του 2016). Το ποσοστό αυτό έχει αυξηθεί σημαντικά τα τελευταία χρόνια (+20 μονάδες από την άνοιξη του 2013• +26 μονάδες από την άνοιξη του 2009).\nΤο 80% ή περισσότερο των απαντησάντων υποστηρίζει το ευρώ\nΓια πρώτη φορά, η τρομοκρατία θεωρείται η κυριότερη πρόκληση που αντιμετωπίζει η ΕΕ.\nΗ τρομοκρατία αποτελεί σήμερα το κορυφαίο ζήτημα που απασχολεί τους πολίτες όσον αφορά τις προκλήσεις που αντιμετωπίζει αυτή τη στιγμή η ΕΕ (44%, +12 ποσοστιαίες μονάδες από το φθινόπωρο του 2016).\nΗ μετανάστευση, η οποία ήταν η κορυφαία ανησυχία από την άνοιξη του 2015, αποτελεί πλέον το δεύτερο συχνότερα αναφερόμενο πρόβλημα (38%, -7 μονάδες).\nΤο εν λόγω ζήτημα προηγείται κατά πολύ της οικονομικής κατάστασης (18%, -2 μονάδες), της κατάστασης των δημόσιων οικονομικών των κρατών μελών (17%, αμετάβλητη) και της ανεργίας (15%, -1 μονάδα).\nΗ τρομοκρατία αποτελεί την υπ' αριθμόν ένα ανησυχία για την ΕΕ σε 21 κράτη μέλη, ενώ το φθινόπωρο του 2016 ήρθε στην κορυφή σε μόνο μία χώρα.\nΗ τρομοκρατία και η μετανάστευση αναφέρονται ως οι κορυφαίες προκλήσεις σε όλες τις χώρες εκτός από την Πορτογαλία και τη Σουηδία.\nΣε εθνικό επίπεδο, οι κυριότερες ανησυχίες παραμένουν η ανεργία (29%, -2 μονάδες) και η μετανάστευση (22%, -4 μονάδες), μολονότι και τα δύο ακολουθούν φθίνουσα πορεία.\nΗ υγεία και η κοινωνική ασφάλιση βρίσκονται πλέον στην τρίτη θέση (20%, +2 μονάδες), ακολουθούμενες από την τρομοκρατία η οποία σημειώνει αισθητή αύξηση (19%, +5 μονάδες).\nΗ οικονομική κατάσταση, η οποία αποτελούσε την κύρια ανησυχία σε εθνικό επίπεδο το φθινόπωρο του 2011, βρίσκεται πλέον στην πέμπτη θέση (16%, -3 μονάδες)..zougla.gr